Ketegangan dengan China meningkat, Taipei hantar jet tercanggih F-16V

TAIPEI, 13 Rabiulakhir 1443H, Khamis – Taipei menghantar jet pejuang F-16 versi paling canggih dalam usaha untuk meningkatkan keupayaan ketenteraannya di tengah-tengah ketegangan yang meningkat dengan China.

Presiden Taiwan, Tsai Ing-wen melancarkan skuadron pertama jet pejuang F-16V, yang dinaik taraf dengan bantuan Amerika Syarikat (AS), pada satu majlis di pangkalan udara di bandar selatan Chiayi, hari ini.

Tsai memuji kerjasama ketenteraan dengan AS, sambil menambah bahawa projek itu menunjukkan perkongsian kukuh antara pulau yang ditadbir sendiri dengan Washington.

“Saya percaya bahawa selagi kita berpegang kepada nilai demokrasi dan kebebasan, akan ada lebih banyak negara yang berfikiran sama berdiri di hadapan sebaris dengan kita,” katanya.

Pengarah Institut Amerika di Taiwan (AIT), kedutaan de facto AS di Taipei, Sandra Oudkirk turut hadir pada majlis itu.

Tsai berkata, apabila lebih banyak F-16V memasuki perkhidmatan, Taipei akan menjadi ‘lebih kuat.’

Taipei telah menukar 141 jet F-16A/B kepada jenis F-16V dengan 64 telah dinaik taraf.

Ia juga telah menempah 66 buah F-16V baharu, yang mempunyai sistem avionik, senjata dan radar baharu untuk menghadapi tentera udara China dengan lebih baik, termasuk pesawat pejuang J-20.

F-16V boleh membawa peluru berpandu udara-ke-udara AIM-9X Sidewinder termaju keluaran Raytheon Technologies Corp.

Perkembangan terbaharu itu berlaku apabila ketegangan antara Taipei, China dan AS berada pada tahap tertinggi dalam beberapa dekad.

China telah menerbangkan jet pejuang berhampiran Taipei manakala AS dilaporkan telah menempatkan tentera di wilayah itu sejak setahun lalu. – Agensi


Kes baharu 22,242, tertinggi sejak pandemik melanda negara

KUALA LUMPUR, 9 Muharram 1443H, Rabu – Malaysia hari ini merekodkan 22,242 kes baharu COVID-19, angka harian tertinggi sejak pandemik melanda negara tahun lepas.

Menerusi perkongsian data terkini jangkitan COVID-19 di laman Twitternya, Ketua Pengarah Kesihatan Tan Sri Dr Noor Hisham Abdullah berkata perkembangan baharu itu menjadikan jumlah kumulatif kes di negara ini meningkat kepada 1,466,512.

Beliau berkata Selangor terus menjadi negeri yang mencatat kes tertinggi berjumlah 6,858 diikuti Sabah (2,413), Pulau Pinang (1,867), Kedah (1,852), Kuala Lumpur (1,587) dan Johor (1,477).

Sebanyak 1,403 kes pula direkodkan di Sarawak, Kelantan (1,351), Perak (1,036), Pahang (675), Melaka (579), Negeri Sembilan (577), Terengganu (487), Perlis (50), Putrajaya (25), dan Labuan (5).

Semalam, Malaysia merekodkan 19,631 kes baharu wabak itu. – Bernama


317 kes, 3 kluster baharu hari ini

PUTRAJAYA, 15 Safar 1442H, Sabtu – Sebanyak 317 kes baharu COVID-19, yang melibatkan penularan dalam negara dicatatkan dalam tempoh 24 jam lepas, menjadikan ia jumlah kes harian tertinggi direkodkan Malaysia selepas semalam.

Ketua Pengarah Kesihatan, Tan Sri Dr Noor Hisham Abdullah berkata, satu kematian akibat COVID-19 di Tawau, Sabah turut dilaporkan, selain tiga kluster baharu iaitu dua kluster – Kluster Bah Lunas dan Kluster Bah Rose – di Kedah dan satu Kluster Jelok di Selangor.

Beliau berkata, kesemua kes baharu itu melibatkan 303 kes warganegara dan 14 bukan warganegara, menjadikan jumlah kes positif COVID-19 di Malaysia kini 12,088 kes.

“Daripada 317 kes, sebanyak 37 kes merupakan pengunjung yang pulang dari Sabah. Ini menjadikan jumlah kes dilaporkan mempunyai sejarah perjalanan ke Sabah sejak 20 September adalah 176 kes,” katanya pada sidang media perkembangan COVID-19, di sini hari ini.

Jumlah kumulatif kes kematian akibat COVID-19 di Malaysia kini adalah 137 kes.

Katanya kes kematian ke-137 (iaitu kes ke-10939) merupakan lelaki warganegara Malaysia berumur 57 tahun yang mempunyai latar belakang penyakit kencing manis, darah tinggi dan dislipidemia.


UMNO terkilan, tetap mahu bersama Najib dalam perbicaraan kes lain

BANGI, 26 Muharam 1444H, Rabu – Datuk Seri Ahmad Zahid Hamidi serta seluruh keluarga UMNO melahirkan rasa dukacita terhadap keputusan perbicaraan Datuk Seri Najib Razak yang dibuat oleh Mahkamah Persekutuan, semalam.

Ahmad Zahid – yang juga sedang berdepan 47 pertuduhan di mahkamah – berkata, keputusan terhadap bekas Perdana Menteri ke-6 itu membuatkan UMNO berasa terkilan.

Ini kerana, dakwanya, proses dan ruang untuk Najib mempertahankan dirinya terutama usaha untuk mengemukakan bukti baharu serta penangguhan bagi membolehkan pasukan pembelanya yang baharu membuat persiapan telah dinafikan.

“Bagi UMNO keputusan Mahkamah Persekutuan, semalam tidak sama sekali dapat memadamkan jasa besar Najib sebagai Perdana Menteri yang telah membawa Malaysia ke mercu kejayaan dan meletakkan Malaysia di persada sebelum disuramkan oleh kegagalan dua kerajaan selepas Pilihan Raya Umum ke-14 (PRU-14) yang lalu.

“Walau jasad dipenjara, semangat dan daya juang mantan Presiden UMNO itu dalam usaha mempertahankan dirinya serta tampil berada di barisan hadapan untuk melonjakkan semula citra UMNO sehingga mampu bangkit semula selepas kekalahan PRU-14, akan tetap membara,” katanya dalam kenyataan, hari ini.

Beliau berkata, UMNO akan terus bersama Najib dalam menghadapi perbicaraan kes lain yang sedang dihadapinya bagi menjamin beliau mendapat keadilan dan tidak ‘dimangsakan’ dengan tekanan politik.

“Kepada seluruh ahli UMNO, kita perlu bertenang dan tanamkan tekad, segala kepincangan dalam sistem untuk menjamin keadilan, akan menjadi salah satu agenda untuk diperbetulkan.

“Ini termasuklah pendedahan bekas Peguam Negara Tommy Thomas mengenai campur tangan politik Perdana Menteri Pakatan Harapan terdahulu dalam pelantikan Hakim dan perjalanan sistem perundangan negara,” katanya.

Semalam, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Datuk Seri Najib yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah.

Beliau berkata, sabitan itu selamat bagi semua tujuh pertuduhan dan hukuman dikenakan tidak keterlaluan.


Polis Israel bunuh rakyat Palestin cuba serang guna pisau

BAITULMAQDIS, 3 Syaaban 1443H, Ahad – Polis negara pengganas Israel membunuh seorang rakyat Palestin yang cuba melakukan serangan menggunakan pisau di sini pagi tadi.

Dalam kejadian sekitar 4.30 pagi itu, penyerang didakwa mendekati dua anggota polis yang ditempatkan di Pintu Bab Huta di Kota Lama Baitulmaqdis.

Lelaki berusia 19 tahun itu didakwa mengeluarkan pisau dan menikam salah seorang daripada anggota polis berkenaan.

Beberapa anggota polis kemudiannya melepaskan tembakan ke arah warga Palestin berkenaan dan dia disahkan meninggal dunia di tempat kejadian tidak lama selepas itu.

Menurut polis, kedua-dua anggotanya yang dibawa ke hospital hanya mengalami kecederaan ringan hingga sederhana. – Agensi


Permohonan ambil guru ganti diluluskan dalam tempoh seminggu: Hang Soon

BANGI, 14 Rejab 1443H, Rabu – Kementerian Pendidikan (KPM) dilaporkan akan meluluskan permohonan daripada sekolah untuk mengambil guru ganti dalam tempoh seminggu.

Keputusan itu nampaknya dibuat tidak lama selepas pertubuhan radikal, Dong Jiao Zong mengadu mengenai masalah kekurangan guru di sekolah jenis kebangsaan Cina (SJKC).

Pertubuhan itu berkata, Kementerian Pendidikan masih gagal menyelesaikan masalah tersebut walaupun sudah berdekad lamanya dan ini telah menjejaskan operasi dan aktiviti pengajaran di SJKC.

Susulan itu, memetik Sin Chew Daily, Timbalan Menteri Pendidikan, Datuk Dr Mah Hang Soon memberi jaminan kepada sekolah bahawa kementerian tidak menghalang sekolah yang kekurangan guru, daripada mengambil guru ganti.

Menurutnya, KPM hanya memerlukan sekolah mengemukakan dokumen yang diperlukan dan memohon kelulusan sebelum mengambil guru sementara.

“Untuk mengambil guru ganti, sekolah mesti mematuhi garis panduan di bawah program pekerjaan jangka pendek dikenali sebagai MyStep dan mengemukakan permohonan berdasarkan mata pelajaran yang kekurangan guru,” katanya.

Pada masa sama, Hang Soon berkata, guru ganti yang diambil melalui MyStep akan dibayar terus melalui Kementerian Pendidikan.

Sekolah yang memilih untuk membayar guru ganti melalui persatuan ibu bapa dan guru bagaimanapun perlu membuat permohonan berasingan dengan kementerian, katanya.

“Ini adalah respons yang sama yang saya berikan sehari sebelumnya,” katanya.

Hang Soon berkata, beliau menyampaikan mesej itu kepada kumpulan pendidik Cina, termasuk Dong Zong, Jiao Zong, Majlis Bahasa Cina dan Kesatuan Kebangsaan Ketua-ketua Sekolah pada 12 Februari lalu.

Terdahulu, Dong Zong dan Jiao Zong (Dong Jiao Zong) tampil mempertahankan beberapa SJKC di Kuala Lumpur yang menerima surat daripada Jabatan Pendidikan berhubung isu pengambilan guru ganti, kerana didakwa dibuat tanpa permohonan KPM.

Dong Jiao Zong meluahkan kebimbangan terhadap arahan Jabatan Pendidikan supaya permohonan guru ganti hanya perlu melalui sistem MySTEP dan bukan Persatuan Ibu Bapa dan Guru (PIBG).

Dong Jiao Zong berkata, tindakan KPM meluluskan permohonan ramai guru yang mahu berkhidmat di negeri lain pada hujung tahun lalu telah menyebabkan masalah kekurangan guru bertambah teruk.

Katanya, kementerian itu perlu menyemak secara menyeluruh mekanisme sedia ada dan menyelarasnya bagi memastikan setiap kekosongan guru diisi sepenuhnya sebelum sesi persekolah bermula.

Pautan terdahulu;


Agong perkenan isytihar darurat bendung COVID-19

KUALA LUMPUR, 28 Jamadilawal 1442H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan Istana Negara memaklumkan Seri Paduka memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Al-Sultan Abdullah turut berkenan dengan cadangan kerajaan bagi pembentukan satu Jawatankuasa Bebas yang akan dianggotai oleh Ahli Parlimen kerajaan dan pembangkang serta pakar-pakar kesihatan dan yang berkaitan.

“Jawatankuasa Bebas ini akan mengesyorkan kepada Seri Paduka Baginda sekiranya pelaksanaan darurat ini dapat ditamatkan lebih awal,” katanya.

Ahmad Fadil berkata perkenan itu telah mengambil kira rundingan Seri Paduka dengan Raja-Raja Melayu.

Menurutnya, Perdana Menteri Tan Sri Muhyiddin Yassin telah menyembah maklum keputusan Mesyuarat Jemaah Kabinet berhubung cadangan pelaksanaan Pengisytiharan Proklamasi Darurat ketika menghadap Al-Sultan Abdullah di Istana Negara pada 5.30 petang semalam (11 Jan) untuk membendung dan melandaikan kes positif COVID-19 harian yang kini mencecah empat angka.

Beliau berkata Seri Paduka memperhalusi penjelasan Perdana Menteri dan sembah taklimat daripada Ketua Setiausaha Negara Tan Sri Mohd Zuki Ali, Peguam Negara Tan Sri Idrus Harun, Panglima Angkatan Tentera Tan Sri Affendi Buang, Ketua Polis Negara Tan Sri Abdul Hamid Bador, Ketua Pengarah Kesihatan Tan Sri Dr Noor Hisham Abdullah dan Pengerusi Suruhanjaya Pilihan Raya Datuk Abdul Ghani Salleh.

“Maka Al-Sultan Abdullah berpandangan bahawa penularan wabak COVID-19 di negara ini berada di tahap yang amat kritikal dan adanya keperluan Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan,” katanya.

Ahmad Fadil berkata perkenan Al-Sultan Abdullah berkenaan turut mengambil kira keselamatan diri rakyat dan kepentingan negara berdasarkan statistik semasa COVID-19, khususnya kekangan kemudahan-kemudahan logistik mengikut negeri-negeri yang dipersembahkan semasa sesi taklimat itu.

Menurut statistik, 15 hospital COVID-19 mencatatkan kadar penggunaan katil COVID-19 (bukan Unit Rawatan Rapi (ICU) melebihi 70 peratus dengan di Lembah Klang, penggunaan katil ICU untuk pesakit COVID-19 di Hospital Kuala Lumpur dan Pusat Perubatan Universiti Malaya telah mencapai 100 peratus, manakala di Hospital Sungai Buloh (83 peratus).

Kadar penggunaan katil ICU untuk pesakit COVID-19 di Perak, Selangor, Melaka, Terengganu dan Sarawak pula melebihi 70 peratus.

Ahmad Fadil berkata Al-Sultan Abdullah amat prihatin terhadap keselamatan diri rakyat jelata, khususnya pada ketika ini rakyat di beberapa negeri masih mengharungi bencana banjir.

“Seri Paduka Baginda menzahirkan rasa kegusaran terhadap kesan bencana banjir dan kenaikan mendadak angka jangkitan COVID-19 di negara ini. Sekiranya tidak dibendung dan dikawal dengan berkesan, maka ia akan memudaratkan kesihatan rakyat dan kesejahteraan negara,” katanya.

Setakat semalam, jumlah kes aktif dengan kebolehjangkitan COVID-19 di Malaysia adalah 28,554 kes menjadi jumlah kes positif sebanyak 138,224. Sebanyak 2,232 kes baharu dilaporkan semalam.

Sehubungan itu, Al-Sultan Abdullah menasihati rakyat supaya bertenang, tabah dan cekal menghadapi pelaksanaan darurat dan Perintah Kawalan Pergerakan (PKP) demi keselamatan dan kepentingan bersama. – Bernama


Kadar patuh SOP PKP tinggi di Kuala Lumpur, Selangor

KUALA LUMPUR, 21 Jamadilakhir 1442H, Rabu – Kadar pematuhan prosedur operasi standard (SOP) Perintah Kawalan Pergerakan (PKP) yang dilaksanakan sejak 13 Jan lepas mencapai lebih 96 peratus di semua enam daerah di Kuala Lumpur.

Ketua Polis Kuala Lumpur Datuk Saiful Azly berkata sepanjang tempoh itu sehingga semalam, hanya 1,496 kompaun telah dikeluarkan atas pelbagai kesalahan ingkar arahan.

Beliau berkata pihaknya akan mengambil langkah lebih tegas dengan tidak lagi memberi amaran sebaliknya akan terus dikompaun jika gagal mematuhi SOP sebagai langkah membendung peningkatan kes COVID-19.

“Sebanyak 48,440 permohonan rentas negeri diterima di semua daerah dan 2,050 permohonan ditolak kerana alasan untuk melakukan pergerakan tidak kukuh,” katanya kepada Bernama hari ini.

Pemangku Ketua Polis Selangor Datuk Arjunaidi Mohamed ketika dihubungi berkata kadar pematuhan SOP PKP di negeri itu mencapai 93 peratus.

“Sepanjang tempoh pelaksanaan semula PKP di negeri ini, sebanyak 136,059 permohonan rentas daerah dan negeri telah diterima dan sebanyak 129,214 permohonan telah diluluskan,” katanya.

Tinjauan Bernama mendapati sepanjang PKP ini, para pegawai kanan Bukit Aman yang turun melawat lokasi sekatan jalan raya (SJR) bukan sahaja untuk tinjauan penugasan dan operasi pematuhan SOP malah untuk melihat aspek penambahbaikan serta kebajikan anggota polis yang bertugas di lapangan.

Ketua Polis Daerah Dang Wangi ACP Mohamad Zainal Abdullah pula berkata daerah itu turut mencapai tahap pematuhan SOP yang tinggi semasa pelaksanaan semula PKP.

“Kira-Kira 200 kompaun yang dikeluarkan adalah atas kesalahan cubaan melakukan pergerakan rentas negeri dan daerah tanpa alasan yang kukuh,” katanya kepada pemberita selepas menerima sumbangan berbentuk pek makanan dan pelitup muka serta cecair pembasmi kuman daripada Syarikat Perumahan Negara Berhad (SPNB) di Ibu Pejabat Polis Daerah Dang Wangi di sini. – Bernama


PLUS jangka 2 juta kenderaan sempena Aidilfitri

KUALA LUMPUR, 12 Ramadan 1443H, Khamis – PLUS Malaysia Berhad (PLUS) menyarankan pengguna lebuh raya supaya membuat perancangan untuk pulang ke kampung sempena Aidilfitri kerana dijangkakan trafik harian boleh mencecah dua juta kenderaan sehari antara 29 April hingga 9 Mei ini.

Pengarah Urusan PLUS, Datuk Azman Ismail berkata, jumlah trafik harian boleh meningkat sebanyak 25 peratus kepada dua juta kenderaan pada hari-hari puncak itu, berbanding 1.6 juta sehari pada masa ini.

“PLUS menyarankan orang ramai supaya membuat perancangan dan pulang ke kampung lebih awal bagi mengelakkan mereka terperangkap dalam lonjakan trafik pada hari-hari puncak dan kesesakan menjelang cuti hari raya terutamanya pada akhir Ramadan.

“Sehubungan itu, PLUS akan turut mengeluarkan Jadual Cadangan Waktu Perjalanan (TTA) dalam tempoh terdekat bagi membantu orang ramai merancang perjalanan balik kampung dan balik kota masing-masing pada musim perayaan ini,” katanya dalam kenyataan hari ini.

Azman berkata, pasukan operasi lebuh raya juga bersiap siaga membantu orang ramai untuk pulang ke kampung pada cuti perayaan Aidilfitri yang amat dinanti-nantikan tahun ini.

Beliau berkata, ia melibatkan pendekatan holistik merangkumi pelbagai aspek termasuk adaptasi teknologi untuk meningkatkan tahap keselamatan dan keselesaan orang ramai.

“Pelan persediaan operasi lebuh raya tersebut akan diumumkan kemudian,” katanya.-  Bernama


KKM nafi naikkan caj khidmat Klinik Kesihatan

BANGI, 10 Rabiulawal 1445H, Selasa – Kementerian Kesihatan (KKM) tidak pernah mengeluarkan sebarang maklumat rasmi berkaitan kenaikan caj perkhidmatan di Klinik Kesihatan Kerajaan.

Menerusi kenyataan di Facebooknya, KKM memandang serius terhadap penyebaran maklumat palsu yang tular di media sosial baru-baru ini berhubung isu caj perkhidmatan berkenaan.

Kementerian itu berkata, pihak yang tidak bertanggungjawab ini telah menimbulkan kekeliruan dalam kalangan masyarakat.2

“Justeru, orang ramai adalah dinasihatkan agar menghentikan sebarang perkongsian maklumat palsu dan tidak menghebahkan maklumat yang tidak sah yang boleh mendatangkan kekeliruan dalam kalangan masyarakat.

“Kami menasihati semua pihak untuk berhati-hati dalam menyebarkan informasi dan sentiasa memastikan kebenarannya sebelum berkongsi dengan mana-mana individu,” katanya.

Terdahulu, maklumat palsu itu mendakwa Perdana Menteri, Datuk Seri Anwar Ibrahim akan menaikkan cas perkhidmatan Klinik Kesihatan kepada RM10 ke RM15 berbanding RM1 ketika ini.


Pertempuran di Sudan tercetus ketika tentera halang bantuan

KHARTOUM, 16 Zulhijjah 1444H, Rabu – Pertempuran sengit berlaku pada hari Selasa di seluruh Omdurman, ketika Tentera Darat cuba memotong laluan bekalan yang digunakan pasukan separa tentera Rapid Support Forces (RSF) untuk membawa bantuan ke bandar itu.

Pihak tentera melancarkan serangan udara dan artileri berat, dengan saksi melaporkan terdapat pertempuran darat di beberapa bahagian Omdurman.

RSF berkata, mereka telah menembak jatuh sebuah jet pejuang, dan penduduk menyiarkan rakaman yang menunjukkan juruterbang keluar dari pesawat.

Tiada komen segera daripada Tentera Darat Sudan.

Konflik antara Angkatan Tentera Sudan dan RSF meletus pada 15 April, membawa pertempuran harian ke ibu negara, mencetuskan pembunuhan bermotifkan etnik di wilayah barat Darfur, dan mengheret Sudan ke dalam perang saudara yang berlarutan.

RSF dengan cepat menguasai kawasan ibu kota dan telah membawa masuk pejuang tambahan dari Darfur dan Kordofan ketika konflik semakin meruncing.

Penduduk berkata pertempuran di Omdurman pada Selasa adalah yang paling berat selama berminggu-minggu, dan ketika Tentera Darat cuba mendapatkan tempat, mereka juga menangkis serangan RSF terhadap pangkalan polis.

“Terdapat pengeboman yang sangat kuat selama berjam-jam, serangan udara, artileri dan peluru.

“Ini adalah kali pertama bagi kami bahawa terdapat serangan berterusan pada tahap ini dari setiap arah,” kata Manahel Abbas, seorang penduduk di Omdurman.

Konflik itu tercetus di tengah-tengah pertikaian mengenai rancangan yang disokong antarabangsa untuk peralihan ke arah pemerintahan awam, empat tahun selepas penggulingan autokrat yang sudah lama memerintah, Omar Al-Bashir, semasa pemberontakan rakyat.

Arab Saudi dan Amerika Syarikat menjadi perantara beberapa perjanjian gencatan senjata pada rundingan di Jeddah yang digantung bulan lalu selepas kedua-dua pihak melanggar gencatan senjata.

Dalam langkah yang boleh meningkatkan konflik di barat Sudan, ketua puak dari Darfur Selatan pada hari Isnin mengisytiharkan kesetiaan mereka kepada RSF.

Hampir 2.8 juta orang telah kehilangan tempat tinggal sejak bermulanya pertempuran pada pertengahan April, termasuk hampir 650,000 yang telah menyeberang ke negara jiran, menurut angka terkini PBB. -Agensi


Kebebasan bersuara prinsip asas demokrasi usah disekat

#kerajaankoyak seolah-olah menjadi trend kepada pengguna media sosial yang mengkritik sikap pemimpin yang tidak boleh menerima teguran dalam setiap tindakan selain rasa terancam dengan komen membina daripada rakyat. Sikap ‘tidak matang’ ini jika diperhatikan bukanlah tindakan bijak lebih-lebih lagi umum mengetahui mereka memerlukan sokongan rakyat untuk kekal memerintah negara pada masa akan datang.

Semua maklum hak kebebasan bersuara sebagai hak rakyat seperti mana yang termaktub di bawah Perkara 10(1)(a) Perlembagaan Persekutuan. Meskipun tidak bersifat mutlak, ia perlu dihormati selagi tidak melebihi had, mengugat keselamatan negara dan rakyat. Aspek penting perlu ditekankan, kebebasan bersuara adalah prinsip asas yang penting dalam masyarakat dan amalan demokrasi di negara ini.

Rakyat melihat, sebelum peralihan kerajaan, Datuk Seri Anwar Ibrahim menegaskan wartawan dan pihak media mesti diberi ruang dan kebebasan dalam melapor selaras dengan Perlembagaan Persekutuan yang menjamin hak itu. Menurutnya, keterbukaan dan kritikan tidak harus diinjak malah mesti dirai dan dihormati sekiranya benar-benar mahu membangun tamadun yang beretika dan cemerlang.

Isu sama turut diangkat pada 27 Julai lalu. Ketika mengumumkan inisiatif ‘Ekonomi Madani: Memperkasa Rakyat’, beliau menyatakan kebebasan media harus diangkat dan diperkasakan. Jelasnya, ia bagi memberikan rakyat berita dan maklumat yang adil dan benar, selain dapat menangani semua jenis pembohongan jahat dan berita palsu yang boleh menyemai perpecahan dan ketidakpercayaan.

Keprihatinan beliau mengenai kebebasan media memberi kredit positif kepada Perdana Menteri itu. Namun rekod baharu tercipta, selama hampir sembilan bulan, rakyat melihat hampir empat portal berita telah disekat. Meskipun kerajaan dilaporkan tidak memberi sebarang arahan untuk menyekat mana-mana portal berita, ia pastinya mencetuskan pertikaian dengan apa yang dilaungkan sebelum ini.

Rakyat berhak menentukan sudut pandang mereka tanpa dipengaruhi mana-mana pihak. Tiada siapapun mahu ‘freedom’ mereka disekat ataupun rasa diperhatikan. Justeru, mana-mana kerajaan kena berani membenarkan media melaporkan isu yang tidak semestinya prokerajaan. Dengan tindakan itu, negara dapat melahirkan masyarakat yang matang berfikir.

Memetik kenyataan Tokoh Wartawan Negara, Tan Sri Johan Jaaffar, media bukan corong propaganda pemerintah dan bukan lidah rasmi pembangkang. Media yang bebas merupakan prasyarat demokrasi yang sihat dan berfungsi.

Wartawan Ismaweb.net
Siti Hafidah Abd Ghaffar


The 1975 disenarai hitam buat persembahan di Malaysia

BANGI, 4 Muharam 1445H, Sabtu – Jawatankuasa Permohonan Penggambaran Filem Asing dan Persembahan Artis Luar Negara (JK-PUSPAL) kini menyenarai hitam kumpulan The 1975 daripada membuat sebarang persembahan di negara ini.

Agensi di bawah Kementerian Komunikasi dan Digital (KKD) itu berkata, pihaknya kesal dengan perlakuan biadab artis berkumpulan luar negara itu ketika mengadakan persembahan sempena Good Vibes Festival di Sepang, semalam.

Katanya, tindakan yang ditunjukkan oleh artis itu merupakan satu penghinaan, memperlekehkan undang-undang negara dan melanggar tatasusila rakyat Malaysia.

“KKD melalui JK-PUSPAL telah membuat laporan polis terhadap artis tersebut dan pihak penganjur atas kecuaian serta kegagalan mereka mematuhi syarat-syarat yang telah ditetapkan oleh PUSPAL.

“Ketika permohonan dibuat, pihak penganjur telah memberi jaminan akan bertanggungjawab sepenuhnya terhadap persembahan artis tersebut,” katanya dalam kenyataan, hari ini.

Katanya lagi, KKD sama sekali tidak akan bertolak ansur dengan mana-mana pihak yang melakukan provokasi serta melakukan aksi biadab dalam persembahan yang diadakan di negara ini.

Terdahulu, Menteri Komunikasi dan Digital, Fahmi Fadzil berkata, kerajaan sudah mengarahkan pembatalan serta merta penganjuran Good Vibes Festival 2023 yang sepatutnya berlangsung sehingga esok.

Katanya, penganjur acara berkenaan juga digesa untuk mengenal pasti mekanisme ganti rugi kepada pembeli-pembeli tiket yang sudah menempah untuk menghadiri acara berkenaan.

Dalam persembahan malam tadi, vokalis kumpulan The 1975, Matty Healy didakwa memegang botol arak ketika berada di atas pentas selain berkelakuan lucah dan membuat ucapan menghina undang-undang Malaysia berkaitan Lesbian, Gay, Biseksual dan Transgender (LGBT).

Pautan berkaitan;


Terengganu mundur? Dakwaan UMNO melucukan

BANGI, 2 Zulhijjah 1444H, Rabu – Pembangunan di Terengganu kini berada di landasan tepat dan bergerak maju selepas PAS mengambil alih negeri itu pada Pilihan Raya Umum (PRU14) 2018.

Ahli Dewan Undangan Negeri (ADUN) Batu Buruk, Muhammad Khalil Abdul Hadi berkata, kemajuan negeri itu di bawah pimpinan Menteri Besar, Datuk Seri Ahmad Samsuri amat luar biasa berbanding dakwaan UMNO kononnya Terengganu mundur.

Katanya, terdapat lima sektor atau industri yang menyumbang kepada pelaburan di Terengganu iaitu pertanian, pembuatan, minyak, gas dan petrokimia, pelancongan dan logistik.

“Sejak tahun 2018, nilai pelaburan di negeri itu menunjukkan trend peningkatan saban tahun iaitu RM210 juta tahun 2018, diikuti RM770 (2019), RM2.950 bilion (2020), RM2.930 bilion (2021) dan RM3.740 bilion (2022).

“Kos pelaburan yang dibuat oleh anak syarikat Kumpulan Terengganu Inc seperti Golden Pharos, Primula Beach Hotel, TDM Berhad, Ladang Rakyat dan beberapa lagi sejak tahun 2018 sehingga kini mencecah RM387.05 juta.

Pelaburan itu adalah dalam pelbagai segmen antaranya penjagaan kesihatan (RM178 juta) industri perladangan (RM150 juta) dan infrastruktur serta kejuruteraan (RM40 juta),” katanya dalam kenyataan, hari ini.

Beliau berkata demikian sebagai mengulas dakwaan pemimpin UMNO yang mendakwa tiada pelaburan di Terengganu selepas dipimpin PAS berikutan tidak pandai menarik pelabur.

Beliau yang juga anak kepada Presiden PAS, Tan Sri Abdul Hadi Awang itu menyifatkan dakwaan yang dilemparkan pemimpin UMNO sangat melucukan berikutan data dan statistik rasmi menunjukkan yang sebaliknya.

“Saya tahu kata-kata itu sekadar tuduhan semberono dan berniat jahat untuk menjatuhkan reputasi kerajaan negeri dan PAS menjelang pilihan raya negeri nanti.

Tegas Muhammad Khalil, sehingga kini terdapat 10 projek dalam sektor pertanian melibatkan nilai pelaburan lebih RM850 juta.

Malah, pelbagai projek sedang dijayakan antaranya lada hitam, benih kerapu, ladang napier, kambing tenusu, nanas MD2, kelapa, lembu semi-feedlot dan durian Musang King.


Kit Siang masih berdegil nafi kedudukan Malaysia negara Islam

BANGI, 16 Jamadilawal 1444H, Ahad – Pemimpin kerajaan campuran didesak bersuara dan mengambil tindakan segera susulan kenyataan biadab pemimpin DAP, Lim Kit Siang.

Sebelum ini, veteran itu mengeluarkan kenyataan bertajuk “Is there an irresistible ‘green tide’ phenomenon in Malaysia which will make Malaysia a complete Islamic state by the 17th General Election before 2032?” – dianggap provokasi terhadap umat Islam.

Bahkan, kenyataan itu juga bersifat sabotaj kepada hasrat dan amanah yang dipertanggungjawabkan oleh Yang di-Pertuan Agong yang mahukan sebuah Kerajaan Perpaduan yang stabil.

Pengerusi PEMBELA, Mahmud Hishamuddin Abdul Rashid berkata, Kit Siang masih meneruskan kedegilannya menafikan kedudukan Malaysia sebagai negara Islam seperti mana termaktub di dalam Perkara 3(1) Perlembagaan Persekutuan.

Katanya, kenyataan itu juga bersifat menghasut Yang di-Pertuan Agong untuk tidak menjalankan Sumpah Rabbani baginda bagi terus memelihara Islam seperti mana di dalam Perkara 37 (1) Perlembagaan Persekutuan.

“Kami menuntut Lim Kit Siang untuk menarik semula kenyataan bersifat sabotaj, biadab dan mendatangkan ketakutan kepada masyarakat.

“Kami juga mendesak Anwar Ibrahim, sebagai Perdana Menteri ke-10 yang diamanahkan untuk mengemudi Kerajaan Perpaduan berpegang kepada amanah yang telah dikurniakan oleh Yang di-Pertuan Agong.

“Untuk mengawal ahli-ahli gabungannya supaya menghormati kedudukan Islam sebagai Agama Persekutuan dan Sumpah Rabbani baginda untuk memelihara Islam pada setiap masa,” katanya dalam satu kenyataan, hari ini.

Pada masa sama, PEMBELA mendesak NGO-NGO Islam yang kuat mempromosi dan mempertahankan dasar-dasar Islam selamat di bawah kerajaan Perdana Menteri ke-10 yang dibentuk ini untuk menegur tindakan itu.

Pihak berkuasa juga digesa mengambil tindakan yang wajar ke atas kenyataan Kit Siang.

“Kami juga mendesak menteri yang dipertanggungjawabkan untuk menjaga portfolio Kementerian Komunikasi dan Digital mengambil tindakan ke atas kandungan penulisan Lim Kit Siang.

“Negara akan lebih aman dan stabil jika pemimpin-pemimpin dari era lepas seperti Lim Kit Siang ini berpegang kepada janji mereka untuk terus bersara dari politik.

“PEMBELA sentiasa menyokong mana-mana pihak yang berusaha ke arah menjadikan Malaysia negara yang lebih aman, stabil dan makmur,” katanya.


Malaysia sokong penyelesaian politik di Afghanistan dikawal oleh rakyat

PUTRAJAYA, 7 Safar 1443H, Selasa – Menteri Luar Datuk Saifuddin Abdullah menekankan sokongan Malaysia ke atas proses inklusif yang dipimpin, dimiliki serta dikawal oleh rakyat Afghanistan sendiri, ke arah penyelesaian politik berkekalan demi keamanan dan keselamatan negara itu.

Menurut kenyataan yang dikeluarkan oleh Kementerian Luar (Wisma Putra) awal pagi ini, Saifuddin juga menggesa agar hak asasi manusia dan kebebasan asasi di Afghanistan dihormati, termasuk dengan penyertaan penuh dan bermakna oleh golongan wanita, belia dan minoriti.

Saifuddin berkata demikian dalam Mesyuarat Menteri Peringkat Tinggi mengenai Situasi Kemanusiaan di Afghanistan anjuran Pertubuhan Bangsa-bangsa Bersatu (PBB) secara maya pada Isnin.

Menteri Luar Negeri itu turut mengumumkan sumbangan kewangan daripada Malaysia sebanyak USD100,000 bagi membantu dan menyokong rakyat Aghanistan.

Semasa mesyuarat itu, beliau menekankan bahawa keselamatan, hak asasi manusia dan kebajikan seluruh warga Afghanistan dan warganegara asing di negara itu harus diberi keutamaan dan dilindungi, di samping memastikan akses bantuan kemanusiaan yang segera dan selamat.

Mesyuarat tergempar anjuran António Guterres, Setiausaha Agung PBB ini bertujuan mengukuhkan solidariti masyarakat antarabangsa ke atas rakyat Afghanistan serta mengetengahkan keperluan mendesak untuk mendapatkan sumbangan dan sokongan masyarakat antarabangsa bagi mengatasi krisis kemanusiaan yang semakin meruncing di negara itu.

Setiausaha Agung PBB menekankan keperluan sumbangan kewangan sebanyak USD604 juta bagi membantu 11 juta rakyat Afghanistan dalam tempoh masa empat bulan yang akan datang.

Penyertaan Malaysia dalam mesyuarat ini mencerminkan solidariti Malaysia ke atas rakyat Afghanistan serta sokongan teguh Malaysia kepada pihak PBB dalam usaha menangani krisis kemanusiaan di Afghanistan, tambah kenyataan itu. – Bernama


JPA perlu teliti tindakan korektif pihak ambil mudah pekeliling berkait bahasa Melayu

KUALA LUMPUR, 23 Syawal 1443H, Selasa – Jabatan Perkhidmatan Awam (JPA) perlu meneliti tindakan korektif serta punitif yang boleh dikenakan terhadap pihak yang sengaja mengambil mudah arahan Pekeliling Perkhidmatan Bilangan 1 Tahun 2020 iaitu Pemerkasaan Penggunaan Bahasa Kebangsaan dalam Perkhidmatan Awam.

Ketua Setiausaha Negara Tan Sri Mohd Zuki Ali berkata ini kerana dalam perkhidmatan awam, gerakan memperkasa bahasa Melayu sebagai bahasa utama dalam kalangan agensi dan penjawat awam sentiasa diberi keutamaan paling tinggi.

“Pekeliling ini tidak hanya memperincikan peranan agensi dan penjawat awam dalam urusan rasmi dalam negara dan luar negara, bahkan turut menyatakan komitmen tinggi kerajaan untuk menguatkuasakan pemantauan pelaksanaannya melalui audit bahasa.

“Namun, sebenarnya jika kita teliti, pelaksanaan audit sahaja tidak memadai. Ini kerana tiada tindakan yang boleh diambil kepada pihak yang tidak bertanggungjawab dalam mematuhi arahan ini selain mereka mungkin kurang berminat terhadap usaha pengiktirafan dan anugerah diperkenalkan bagi tujuan pemerkasaan ini,” katanya.

Beliau berkata demikian ketika berucap pada majlis penutup Simposium Pengantarabangsaan Bahasa Melayu di Dewan Bahasa dan Pustaka (DBP), di sini hari ini.

Beliau berkata ia bukan bertujuan untuk menakut-nakutkan tetapi bagi memastikan bahasa Melayu sebagai bahasa kebangsaan tidak dicabul penggunaannya dengan sewenang-wenangnya.

“Hal ini selaras dengan amanat disampaikan Perdana Menteri (Datuk Seri Ismail Sabri Yaakob) pada majlis pembukaan simposium ini pada Ahad lepas… Perdana Menteri menyatakan agar pindaan Akta DBP hendaklah diperkasakan bagi membolehkan aspek penguatkuasaan undang-undang berkaitan usaha pemartabatan bahasa Melayu dikaji dan diteliti untuk dilaksanakan,” katanya.

Mohd Zuki berkata ini kerana akta, pekeliling atau peraturan sedia ada tidak memperuntukkan tindakan undang-undang yang boleh diambil terhadap mereka yang tidak mematuhi arahan berkaitan penggunaan bahasa kebangsaan itu.

Beliau turut mengingatkan setiap jabatan kerajaan di semua peringkat Persekutuan mahupun negeri termasuk badan-badan berkanun, harus memastikan segala arahan dan peraturan terkandung dalam perlembagaan, undang-undang negeri dan pekeliling berkaitan bahasa Melayu sentiasa dipatuhi.

“Ini termasuklah di peringkat pihak berkuasa tempatan dan Pejabat Daerah dan Tanah…peraturan-peraturan berkaitan pengiklanan yang memperuntukkan ketetapan penggunaan bahasa Melayu sebagai bahasa utama di tempat awam hendaklah dilaksana dan dikuat kuasa dengan lebih tegas.

“Begitu juga dengan syarikat berkaitan kerajaan (GLC) atau syarikat jaminan kerajaan (CLBG), mereka hendaklah memastikan usaha memartabatkan bahasa Melayu sentiasa diperteguhkan,” katanya.

Di samping itu, beliau berkata kerajaan akan mengeluarkan arahan dari semasa ke semasa bagi menegaskan komitmen dalam memastikan keutamaan penggunaan bahasa Melayu dalam kalangan penjawat awam sentiasa pada tahap terbaik.

“…sekali gus akan melipatgandakan usaha menjadikan perkhidmatan awam Malaysia sebagai suri teladan pengguna bahasa kebangsaan yang baik dan betul kepada sektor lain,” kata Mohd Zuki.

Menyentuh insiatif memantapkan pemerkasaan penggunaan bahasa Melayu, beliau berkata antara program masa kini yang akan dipergiat dan ditambah baik dari semasa ke semasa adalah Audit Bahasa di setiap jabatan kerajaan dan badan berkanun, serta program Munsyi Muda Bahasa yang akan berperanan sebagai pegawai rujukan bahasa di setiap jabatan kerajaan Persekutuan.

Bagi memperhebat peluasan penggunaan bahasa kebangsaan itu di peringkat antarabangsa, beliau mencadangkan agar institusi pengajian tinggi dan badan berautoriti mengambil inisiatif melaksanakan semula Kursi Pengajian Melayu di benua terpilih. – Bernama


3 individu direman bantu siasatan berkaitan tuntutan palsu

SHAH ALAM, 15 Zulkaedah 1443H, Rabu – Tiga lelaki termasuk seorang penjawat awam ditahan reman antara dua hingga empat hari bagi membantu siasatan berkaitan tuntutan palsu.

Perintah reman itu dikeluarkan Majistret Muhammad Syafiq Sulaman selepas membenarkan permohonan Suruhanjaya Pencegahan Rasuah Malaysia (SPRM) bagi menahan ketiga-tiga lelaki itu bermula hari ini bagi membantu siasatan mengikut Seksyen 18 Akta SPRM 2009.

Sumber memaklumkan kesemua lelaki berusia 22 hingga 37 tahun itu ditahan di pejabat SPRM Selangor petang semalam.

Menurut sumber, mereka disyaki terlibat dalam urusan mengemukakan dokumen yang mengandungi butiran palsu berkaitan tuntutan insurans kemalangan kereta atas seorang penama sedangkan tiada tuntutan insurans dibuat oleh penama berkenaan.-  Bernama


STAM: KPM pinda perjanjian bersama Al-Azhar Al-Sharif

BANGI, 5 Ramadan 1443H, Khamis – Kementerian Pendidikan (KPM) kini dalam peringkat akhir meminda Memorandum Perjanjian Persefahaman Akademik dan Kebudayaan (MoA) bersama Al-Azhar Al-Sharif berkaitan Sijil Tinggi Agama Malaysia (STAM).

Menteri Kanan Pendidikan, Datuk Dr Radzi Jidin berkata, pindaan tersebut membabitkan pelaksanaan kurikulum dan pentaksiran STAM bagi meningkatkan lagi kualiti sijil pelajaran itu.

“Menerusi pindaan berkenaan ia diyakini mampu meningkatkan kualiti lepasan STAM bagi membolehkan mereka melanjutkan pengajian di Universiti Al-Azhar di Mesir,” katanya seperti dipetik akhbar tempatan, hari ini.

Sebelum ini, Memorandum Perjanjian Persefahaman Akademik dan Kebudayaan (MoA) yang ditandatangani pada 18 November 1999 bagi urusan kemasukan pelajar Malaysia ke Universiti Al-Azhar dikendalikan KPM dan Al-Azhar Al-Sharif.

Radzi menjelaskan, KPM bertanggungjawab sepenuhnya mengendalikan peperiksaan STAM dengan kerjasama pihak Al-Azhar Al-Sharif.

Katanya, KPM kini menyelaraskan STAM mengikut kurikulum Maahad Bu’uth Islamiyyah yang dibangunkan oleh Al-Azhar sepenuhnya.

“Selain itu, kandungan buku teks agama yang digunakan di semua sekolah bawah KPM turut diselaraskan dengan kandungan buku teks yang digunakan oleh pelajar di Universiti Al-Azhar.

“Lepasan STAM boleh menggunakan sijil itu untuk memohon kemasukan ke Universiti Al-Azhar dan institusi pengajian tinggi di Malaysia dalam bidang Pengajian Islam dan Bahasa Arab,” katanya.

Radzi berkata, Rabitah Antarabangsa Alumni Al-Azhar Malaysia (WOAG) Malaysia yang turut bersama-sama membantu KPM dalam memudahkan rundingan dengan pihak Al-Azhar Al-Sharif, termasuk dalam urusan STAM.

Sebelum STAM diwujudkan tahun 2000, sijil menengah agama dikeluarkan oleh pihak berkuasa agama negeri secara berasingan.

Pelajar terpaksa menggunakan sijil itu untuk menyambung pengajian di Universiti Al-Azhar berdasarkan hubungan persefahaman antara pihak Kerajaan Negeri dan pihak Al-Azhar.


Kerajaan hari ini kerajaan minoriti, bukan perpaduan: PAS

BANGI, 6 Jamadilawal 1444H, Khamis – PAS menidakkan kerajaan baharu hari ini yang ditadbir Perdana Menteri, Datuk Seri Anwar Ibrahim sebagai Kerajaan Perpaduan.

Sebaliknya, Setiausaha Agung PAS, Datuk Seri Takiyuddin Hassan menyifatkan kerajaan baharu, hari ini sebagai kerajaan minoriti berikutan tiada parti mempunyai kerusi yang cukup untuk membentuk sebuah kerajaan.

“Mungkin mereka mempunyai kepercayaan majoriti. Majoriti tidak semestinya majoriti mudah dan boleh jadi majoriti dalam kalangan lain-lain.

“Pakatan Harapan (PH) mempunyai 82 kerusi, Perikatan Nasional (PN) pula mempunyai 73 kerusi. Maka, ketua PH ada majoriti, namun belum boleh membentuk kerajaan.

“Sebab itu saya katakan kerajaan sekarang bukan Kerajaan Perpaduan, sebaliknya kerajaan minoriti,” katanya seperti dipetik Berita Harian, hari ini.

Sementara itu, Ahli Parlimen Kota Bharu itu menegaskan sehingga kini pihaknya tidak menerima maklumat berhubung usul undi percaya di Dewan Rakyat pada 19 Disember ini.

“Bagi saya, apabila seorang Perdana Menteri membawa usul berkenaan ke Parlimen, itu bermakna Perdana Menteri yang sedia ada itu belum mempunyai kepercayaan majoriti ahli Dewan Rakyat.

Katanya, dalam Perlembagaan untuk melantik seorang Perdana Menteri oleh Yang di-Pertuan Agong, individu berkenaan mungkin mempunyai kepercayaan Ahli Dewan Rakyat.

Malah, katanya sebagai alternatif, Perdana Menteri itu perlu membawa usul ke Parlimen untuk melihat sokongan.


Bekalan air di 463 kawasan terjejas pulih sepenuhnya

PETALING JAYA, 27 Muharram 1443H, Ahad – Bekalan air ke semua 463 kawasan di Petaling, Hulu Langat, Sepang, Putrajaya dan Kuala Langat yang terjejas oleh gangguan tidak berjadual itu dipulihkan sepenuhnya, tengahari ini (5 September), kata Pengurusan Air Selangor Sdn Bhd (Air Selangor).

Ketua Komunikasi Korporat Air Selangor, Elina Baseri mengatakan bahawa gangguan air berlaku kerana henti tugas Loji Rawatan Air Sungai Semenyih (LRA Sg. Semenyih) berikutan insiden pencemaran bau di Sungai Semenyih.

“Air Selangor ingin mengucapkan terima kasih kepada pengguna atas kesabaran dan kerjasama mereka dalam tempoh gangguan bekalan air tidak berjadual ini,” katanya dalam satu kenyataan, hari ini.

Elina berkata, para pengguna disarankan untuk mendapatkan maklumat rasmi gangguan bekalan air menerusi semua medium komunikasi rasmi Air Selangor iaitu aplikasi Air Selangor, Twitter, Facebook, Instagram dan laman sesawang www.airselangor.com.

“Sebarang pertanyaan dan aduan juga boleh diajukan di Pusat Perhubungan Air Selangor di talian 15300 atau Help Centre di aplikasi Air Selangor,” katanya.


Mangsa banjir di Pahang tak perlu bayar bil air 3 bulan

BANGI, 23 Jamadilakhir 1443H, Rabu – Kerajaan negeri Pahang menerusi mesyuarat Majlis Mesyuarat Kerajaan (MMK) bersetuju untuk mengecualikan pembayaran bil air selama tiga bulan di kawasan terjejas banjir.

Menteri Besar, Datuk Seri Wan Rosdy Wan Ismail berkata, pengecualian itu bermula bulan Januari hingga Mac 2022, membabitkan lebih 40,000 kediaman dengan anggaran peruntukan RM1.5 juta.

Beliau dalam satu kenyataan berkata, sebelum ini, kerajaan negeri telah mengumumkan bantuan kepada mangsa banjir termasuklah Bantuan Wang Ihsan dan pengecualian bayaran sewa selama tiga bulan kepada penyewa Perumahan Awam Kos Rendah (PAKR) yang terjejas.

“Kerajaan negeri Pahang terus komited membantu mangsa-mangsa yang terkesan akibat bencana banjir di seluruh negeri Pahang dan amat memahami keadaan mereka terutamanya dalam fasa pemulihan akibat bencana ini.

“Diharapkan dengan pengecualian ini ia dapat membantu meringankan beban mangsa-mangsa banjir terutamanya bagi membersihkan premis masing-masing yang terjejas akibat bencana alam itu,” katanya.


Indonesia lulus vaksin COVID-19 buatan sendiri, miliki sijil halal

JAKARTA, 3 Rabiulawal 1444H, Jumaat – Indonesia meluluskan vaksin COVID-19 yang dihasilkan saintis negara untuk kegunaan kecemasan.

Jakarta terus komited untuk menghasilkan vaksin kebangsaan sejak kemunculan wabak berkenaan berikutan negara bergantung kepada vaksin keluaran China dan Amerika Syarikat (AS).

Ketua Agensi Makanan dan Ubat Kebangsaan (BPOM), Penny Lukito berkata, pembangunan vaksin domestik adalah kebanggaan rakyat Indonesia sebagai asas dan langkah pertama untuk mencapai kemerdekaan negara dalam akses kepada perubatan.

Vaksin yang dinamakan IndoVac dihasilkan oleh syarikat farmaseutikal Bio Farma dan Kolej Perubatan Baylor yang berpangkalan di Texas akan digunakan sebagai dos utama bagi orang dewasa yang tidak divaksinasi atau divaksin separa di Indonesia.

Mengulas lanjut, Penny berkata, vaksin IndoVac mempunyai kadar keberkesanan sehingga 92 peratus setakat ini.

Malah, tiada kes kematian dilaporkan semasa fasa ujian klinikal dilakukan.

Katanya lagi, suntikan IndoVac buatan sendiri turut mendapat sijil halal.

Julai lalu, Indonesia menjadi pusat wabak COVID-19 Asia apabila varian Delta melanda seluruh negara. – Agensi


JPJ tunggu lampu hijau kuat kuasa kerusi keselamatan kanak-kanak

PUTRAJAYA, 3 Zulhijjah 1441H, Jumaat – Jabatan Pengangkutan Jalan (JPJ) kini hanya menunggu ‘lampu hijau’ daripada Kementerian Pengangkutan untuk menguatkuasakan penggunaan kerusi keselamatan kanak-kanak (CRS) di dalam kenderaan.

Ketua Pengarah JPJ Datuk Seri Shaharuddin Khalid berkata, sehingga kini pihaknya hanya melaksanakan tindakan secara advokasi iaitu memberi nasihat terhadap pengguna jalan raya yang tidak menggunakan kerusi berkenaan.

Beliau berkata setakat ini, JPJ telah mengeluarkan 1,897 notis peringatan terhadap pengguna jalan raya bermula awal tahun ini sehingga 30 Jun lepas.

“Kerusi keselamatan kanak-kanak atau ‘Child Restraint System’ ini termasuk dalam Akta JPJ 1987 dan sepatutnya pelaksanaannya pada Jun tahun ini, namun ia ditangguhkan pada satu tarikh oleh pihak kementerian.

“Ia tertangguh akibat penularan wabak COVID-19 dan penguatkuasaan CRS ini akan dilakukan apabila JPJ menerima arahan selanjutnya daripada kementerian,” katanya kepada Bernama di ibu pejabat JPJ, di sini, hari ini.

Katanya, statistik pada 2016 hingga 2018 menunjukkan sebanyak 1,707 kemalangan telah berlaku melibatkan kanak-kanak sepanjang tempoh berkenaan.

“Kemalangan berkenaan kebanyakan melibatkan kanak-kanak seusia bayi hingga mereka yang berumur 15 tahun (sumber Jabatan Siasatan dan Penguatkuasaan Trafik Bukit Aman),” katanya.

Dalam pada itu, Shaharuddin menasihatkan masyarakat terutama pengguna jalan raya agar tidak bersikap sambil lewa terhadap isu ini.

“CRS ini penting kepada kanak-kanak memandangkan mereka terutama bayi amat mudah terdedah kepada kecederaan serius kerana mempunyai otot bahagian tengkuk yang lemah berbanding orang dewasa,” katanya.

Tahun lepas, kerajaan mengumumkan penggunaan CRS di dalam kenderaan persendirian bagi menyelamatkan bayi dan kanak-kanak daripada kecederaan serius atau kematian sekiranya berlaku kemalangan.

Langkah baharu itu juga susulan statistik membimbangkan iaitu 1,559 kematian dicatatkan membabitkan kanak-kanak di bawah umur 10 tahun dari 2007 hingga 2017.

Bagaimanapun, tiada saman dikeluarkan kepada ibu bapa yang gagal menggunakan CRS, dalam tempoh enam bulan pertama tahun ini yang bersifat mendidik terlebih dahulu. – Bernama


Usaha naik taraf taman awam diteruskan

KUALA LUMPUR, 18 Zulhijjah 1441H, Sabtu – Kementerian Wilayah Persekutuan akan meneruskan usaha menaik taraf taman awam dan telah mengenal pasti beberapa tapak boleh dijadikan sebagai taman rekreasi atau kawasan lapang yang belum dimajukan setakat ini.

Menteri berkenaan Tan Sri Annuar Musa berkata langkah mewujudkan taman yang berkualiti tinggi, berfungsi dan dijaga dengan baik harus dijadikan sebahagian daripada ‘karakter’ Kuala Lumpur.

“Kuala Lumpur tidak hanya soal bangunan yang tinggi serta besar tetapi aspek taman dan kawasan lapang harus diletakkan sebagai keutamaan cukup tinggi.

“Kita berbangga kerana Kuala Lumpur mempunyai sejumlah kawasan hijau dan lapang yang bukan sahaja luas tetapi cukup berkualiti tinggi,” katanya pada sidang media selepas merasmikan Majlis Transformasi Taman Tasik Titiwangsa di bawah projek Sungai Nadi Kehidupan (ROL).

Mengulas lanjut, beliau berkata sebanyak 2,068.30 hektar kawasan lapang di Kuala Lumpur diperuntuk sebagai kawasan hijau dan rekreasi bagi tujuan riadah untuk warga kota.

Katanya daripada jumlah keluasan itu, sebanyak 966.05 hektar tanah telah diwartakan manakala 1,033.99 hektar tanah lapang berpotensi dan akan diwartakan seperti yang dalam Pelan Bandar Raya Kuala Lumpur 2020.

Sebanyak 1,930 hektar kawasan lapang di Putrajaya telah diwartakan sebagai kawasan hijau dan rekreasi manakala di Labuan, sejumlah 29.86 hektar kawasan lapang turut diwartakan sebagai kawasan hijau dan rekreasi, katanya. – Bernama


Hadiah buat yang diuji banjir besar 2021

WALAUPUN sudah hampir dua bulan sudah berlalu kejadian bah besar yang melanda hampir seluruh negara. Namun, pastinya kejadian itu akan terus berada dalam ingatan mangsa-mangsa banjir disember 2021 yang lalu.

Taman Sri Nanding dan Kampung Jawa, Hulu Langat adalah antara tempat yang teruk dilanda banjir besar pada Disember 2021 yang lalu.

Mereka yang tidak pernah menyangka banjir akan melanda di tempat itu disebabkan oleh kejadian itu tidak pernah berlaku di kawasan mereka sebelum ini.

Banjir yang berlaku itu juga turut memusnahkan harta benda kerana kawasan tersebut ditenggelami sepenuhnya hingga ke bumbung rumah.

Yayasan Ikhlas dengan kerjasama Yayasan Hasanah hadir bagi menyampaikan sumbangan dan bantuan pasca banjir yang berupa 126 set makanan, 126 set memasak, dua unit peti sejuk dan juga dua unit mesin basuh kepada mangsa banjir di dua buah kawasan itu.\

Sumbangan ini merangkumi 122 orang penerima yang terdiri daripada 66 orang penduduk di Kampung Jawa dan 60 orang penduduk di Kampung Sri Nanding.

Alhamdulillah, penduduk di sini sudah mula membina kehidupan baru selepas banjir yang melanda. Semoga dengan bantuan ini, serba sedikit dapat meringankan beban mereka dan mengukir senyuman untuk kehidupan yang lebih baik.

Prof Dr Zainur Rashid Zainuddin
Pengerusi Ahli Lembaga Pemegang Amanah Yayasan Ikhlas


Surat sokongan: Timbalan menteri kesal, ambil iktibar

TANAH MERAH, 3 Muharram 1442H, Sabtu – Timbalan Menteri Pertahanan Datuk Seri Ikmal Hisham Abdul Aziz mengakui kesal dan mengambil iktibar berhubung isu surat sokongan bagi melantik anaknya sebagai Ahli Lembaga Pengarah Pharmaniaga yang tular sejak semalam.

Ahli Parlimen Tanah Merah itu berkata walaupun perkara itu telah dijelaskan oleh Menteri Kanan (Kluster Keselamatan) Datuk Seri Ismail Sabri Yaakob pada hari ini namun beliau bercadang menjelaskan isu berkenaan dengan lebih lanjut di Parlimen pada Isnin ini kerana mungkin terdapat salah faham.

“Surat yang ditularkan itu sudah lama, bertarikh 5 Jun lalu, dan anak saya juga sudah maklum bahawa dia tidak dilantik menjadi ahli lembaga pengarah di syarikat berkenaan.

“Malah saya juga telah membuat surat menarik balik cadangan pelantikan anak saya kepada menteri supaya surat sokongan itu dibatalkan selain turut memaklumkan kepada Pengerusi Lembaga Tabung Angkatan Tentera (LTAT) agar tidak melantik anak saya sebagai ahli lembaga pengarah di bawah mana-mana pengurusan LTAT,” katanya.

Beliau turut menzahirkan penghargaan kepada Ismail Sabri yang menjelaskan perkara berkenaan, katanya kepada pemberita selepas merasmikan Persidangan Parti Pribumi Bersatu Malaysia (Bersatu) Bahagian Tanah Merah di Sekolah Menengah Kebangsaan (SMK) Tanah Merah 1 di sini, hari ini.

Salinan surat sokongan yang ditulis oleh Ikmal Hisham yang dikatakan meminta anaknya dilantik sebagai Ahli Lembaga Pengarah Pharmaniaga, yang ditujukan kepada Ismail Sabri bertarikh 5 Jun lepas tular sejak semalam. – Bernama


Kartel PDRM perlu didedahkan, ini soal keselamatan, maruah negara

BANGI, 11 Syaaban 1442H, Khamis – Pertubuhan-Pertubuhan Pembela Islam (PEMBELA) menggesa Suruhanjaya Siasatan Diraja (RCI) ditubuhkan untuk segera menyiasat isu ‘kartel’ di dalam Polis Diraja Malaysia (PDRM).

Ini susulan pendedahan Ketua Polis Negara, Tan Sri Abdul Hamid Bador baru-baru ini, berhubung wujudnya kartel di dalam PDRM yang mendapat sokongan dari pihak luar tertentu.

Beliau berkata, data-data identiti mereka yang terlibat dalam gerakan kartel itu diperoleh daripada sumber sahih, namun tidak akan mendedahkannya kerana perkara itu diyakini masih berada di dalam kawalan.

“Sejak 2019 saya sudah ingatkan kepada semua untuk putuskan hubungan dengan taukeh judi dan dadah agar kita dapat jalankan tugas dengan selesa dan tidak diugut oleh mana-mana pihak, namun dalam tempoh itu juga saya rasa sudah hampir 100 anggota dan pegawai yang memakai ‘baju jingga’,” kata Hamid.

Terkejut dan gusar dengan pendedahan itu, Pengerusi PEMBELA, Haji Aminuddin Yahaya mendesak supaya pihak berkuasa memandang serius serta menyiasat sepenuhnya perkara berkenaan.

“Jika Ketua Polis Negara pun berasa tidak selamat, mana mungkin rakyat biasa boleh selamat?

“PEMBELA menggesa Ketua Polis Negara segera membuat aduan rasmi jika benar-benar serius mahukan perkara ini diselesaikan.

“Ini supaya ia tidak menjadi polemik yang akhirnya boleh mencetuskan masalah-masalah lebih besar,” katanya dalam kenyataan, hari ini.

Haji Aminuddin berkata, pihaknya juga menuntut supaya satu bentuk pembersihan besar-besaran dilakukan segera untuk mengembalikan keyakinan rakyat terhadap PDRM.

“PEMBELA juga menuntut supaya semua bentuk kartel dan pihak yang membiayai mereka didedahkan dan diambil tindakan tegas.

“Ini soal keselamatan dan maruah negara! Akhir sekali, PEMBELA ingin mengucapkan selamat menyambut Hari Polis yang ke-214 kepada semua anggota PDRM  yang selama in bekerja keras berkhidmat untuk negara,” katanya.


Laluan kapal tangki minyak di Turkiye sesak

ISTANBUL, 11 Jamadilawal 1444H, Selasa – Berlaku kesesakan di laluan kapal tangki minyak Turkiye berikutan penetapan harga siling minyak mentah Russia, lapor Financial Times.

Empat eksekutif industri minyak berkata, Turkiye menuntut bukti perlindungan insuran daripada kapal yang menyeberangi selat Bosphorus dan Dardanelles.

Sebelum ini, Kesatuan Eropah (EU), negara G7 dan Australia telah meluluskan had harga siling AS$60 (RM263) setong terhadap minyak Russia yang berkuat kuasa 5 Disember.

Sekatan itu akan menghalang penghantaran minyak mentah Russia melalui kapal-kapal tangki ke EU yang merangkumi dua pertiga import benua berkenaan.

Ia berpotensi mengurangkan dana perang Russia sehingga berbilion-bilion euro.

Ia didakwa sebagai hukuman kerana pencerobohannya ke atas Ukraine, sambil memastikan Moscow terus membekalkan pasaran global.

Langkah itu bermakna hanya kapal tangki yang mengangkut minyak mentah yang dibeli pada harga atau di bawah $60 setong sahaja boleh mengakses perkhidmatan insurans dan kewangan.

Negara G7 – Kanada;  Perancis;  Jerman;  Itali;  Jepun;  Britain; dan Amerika Syarikat – menyediakan perkhidmatan insurans untuk 90 peratus kargo dunia dan EU adalah pemain utama dalam pengangkutan laut.

Menurut Financial Times, kira-kira 19 kapal tangki minyak mentah sedang menunggu untuk transit perairan Turkiye, semalam.

Selat Bosphorus menghubungkan Laut Hitam ke Laut Marmara dan merupakan salah satu laluan maritim tersibuk di dunia.

Mengikut beberapa anggaran, kira-kira 48,000 kapal melalui selat itu setiap tahun, yang mungkin sukar untuk dilayari. Ini sebahagiannya disebabkan oleh lebar sempit beberapa bahagian laluan air.

Lebih tiga peratus bekalan global – terutamanya dari Russia dan Laut Caspian – melalui laluan air sepanjang 27 kilometer.

Dilaporkan, Presiden Ukraine, Volodymyr Zelenskyy menyifatkan keputusan mengenai harga minyak sebagai kedudukan yang lemah. – Agensi


COVID-19: 75 kes di Singapura

SINGAPURA, 21 Muharram 1442H, Rabu – Singapura dalam pengesahan awal memaklumkan tambahan 75 kes baharu COVID-19 dalam tempoh 24 jam lepas dengan 14 kes import.

Menurut Kementerian Kesihatan (MOH) Singapura dalam data ringkas yang dikeluarkan di sini, hari ini, semua kes import itu diserahkan Notis Duduk Di Rumah sebaik tiba di republik itu.

Kementerian itu berkata, terdapat satu kes komuniti manakala 60 kes lain membabitkan penghuni asrama.

Dengan perkembangan baharu itu, jumlah keseluruhan kes di republik ini mencecah 57,166 kes.

Dalam data lengkap yang dikeluarkan lewat semalam, republik itu mengklasifikasikan 940 kes yang dilaporkan sebagai kes import, 2,230 kes komuniti dan 53, 921 membabitkan penghuni asrama.

Seramai 56,461 pesakit telah pulih sepenuhnya daripada jangkitan dan 48 kes yang disahkan masih dirawat di hospital dan tiada yang ditempatkan di unit rawatan rapi.

Sementara itu, 555 pesakit yang mempunyai gejala ringan atau sihat secara klinikal tetapi diuji positif bagi COVID-19 telah diasingkan dan dirawat di kemudahan komuniti.

Setakat ini, 27 orang meninggal dunia akibat komplikasi COVID-19 di republik ini.

Singapura mengenal pasti satu lagi kluster baharu semalam iaitu S11 Dormitory@Punggol di Seletar North Link. -Bernama


KKM segerakan pembaikan klinik kesihatan terjejas banjir

HULU LANGAT, 25 Jamadilawal 1443H, Khamis – Kerja-kerja pembaikan klinik kesihatan (KK) dan fasiliti kesihatan yang terjejas akibat banjir kini sedang disegerakan, kata Timbalan Menteri Kesihatan, Datuk Dr Noor Azmi Ghazali.

Beliau berkata, keutamaan KKM adalah memastikan perkhidmatan kesihatan di kawasan terjejas dapat bersambung semula secepat mungkin.

“Memang banyak klinik kesihatan dan fasiliti kesihatan di bawah KKM yang terjejas dan ditutup akibat banjir. Kita belum mendapat anggaran kerugian, tetapi kita telah bergerak memperbaiki kemudahan yang rosak agar klinik dapat dibuka segera untuk pesakit mendapat kemudahan perubatan dengan cepat,” katanya.

Beliau berkata demikian kepada pemberita ketika meninjau tiga klinik kesihatan yang terjejas akibat banjir di kawasan Hulu Langat di sini hari ini, iaitu KK Hulu Langat Batu 14, Klinik Desa Dusun Tua dan Klinik Desa Batu 18.

Sebelum ini, KK Hulu Langat ditutup seminggu dan kini telah dibuka semula untuk menerima pesakit., manakala dua lagi klinik masih ditutup untuk kerja-kerja pembaikan dan dijangka dibuka minggu depan.

Dr Noor Azmi berkata KKM sentiasa bersiap siaga bagi mendepani penyakit berjangkit bawaan air seperti kencing tikus dan penyakit kulit yang biasanya akan muncul ketika musim banjir.

“Walaupun kita tidak menerima sebarang laporan penyakit tersebut di tahap yang kritikal tetapi kita telah lengkapkan fasiliti kesihatan di kawasan terjejas dengan bekalan ubat-ubatan sesuai untuk persediaan mengawal penyakit tersebut,” katanya. – Bernama


Rakyat Malaysia mangsa sindiket kongsi pengalaman hampir dibunuh di Kemboja

BANGI, 29 Safar 1444H, Isnin – Seorang rakyat Malaysia yang menjadi mangsa sindiket penipuan serta pemerdagangan manusia berjaya meloloskan diri dari Kemboja selepas hampir dibunuh dan diperlakukan seperti ‘binatang’.

Hanya dikenali sebagai Othman, dia yang menjadi mangsa penipuan sindiket berkenaan pada mulanya ditawarkan peluang untuk bekerja di sana oleh seorang kenalan.

“Saya ikut kawan saya, dia tawarkan saya kerja tu sebab dapat duit banyak dan bila ikut sampai sana (Kemboja) baru dia beritahu yang itu adalah sindiket penipuan.

“Bila saya minta untuk pulang ke Malaysia mereka minta bayaran AS$15,000 (RM60,000) sebagai wang tebusan dan barulah saya boleh balik.

“Mereka pukul saya tanpa belas kasihan, mereka tekapkan benda panas dekat saya, mereka gari saya dan hampir nak potong jari saya,” katanya seperti dilapor Malakat Tribune, hari ini.

Menceritakan detik hampir dibunuh sindiket itu, Othman berkata, dia telah diacukan pistol, namun bernasib baik apabila menerima panggilan daripada ejennya yang meminta ditukarkan ke tempat lain dan berjaya melarikan diri ke Kedutaan Malaysia.

“Mereka acu pistol dan dah siap gali lubang untuk tanam saya. Nasib baik umur saya masih panjang ejen saya telefon untuk hantar saya ke tempat lain.

“Mereka hantar ke satu hotel dan dari situ baru saya dapat larikan diri,” katanya.

Menurut Othman, dia berjumpa dengan seorang mualaf dan nasib menyebelahinya apabila dibenarkan tumpang di rumah mereka.

“Selepas beberapa hari mualaf itu bawa saya ke kedutaan dan barulah saya diselamatkan,” katanya.

Terdahulu, usaha membawa pulang rakyat Malaysia yang terkandas di beberapa buah negara ASEAN diteruskan dengan penyerahan memorandum di Kedutaan Laos di Kuala Lumpur, hari ini.

Difahamkan, penyerahan memorandum itu tidak mendapat maklum balas positif daripada Kedutaan Laos kerana tiada wakil yang keluar untuk menerimanya.


Thailand jangka hadapi puncak gelombang COVID-19 pertengahan April

BANGKOK, 29 Rejab 1443H, Khamis – Thailand perlu bersiap sedia dalam beberapa minggu lagi kerana pakar mengatakan pandemik COVID-19 dijangka memuncak pada pertengahan April.

Pengarah Biro Komunikasi Risiko dan Pembangunan Tingkah Laku Kesihatan Jabatan Kawalan Penyakit, Dr Sumanee Watcharasin berkata, angka kes COVID-19 di negara itu dijangka terus meningkat apabila varian Omicron semakin merebak.

“Kes harian COVID-19 dijangka memuncak pada pertengahan April dan beransur turun pada Mei,” katanya pada taklimat harian COVID-19 di sini, hari ini.

Beliau berkata, jangkitan harian boleh mencecah 100,000 pada pertengahan April bergantung pada langkah berjaga-jaga COVID-19 yang diterima pakai serta pematuhan orang ramai terhadap pelbagai langkah pencegahan virus.

Dalam 24 jam terakhir Thailand merekodkan 23,618 kes baharu COVID-19 melalui ujian RT-PCR dan 49 kematian, menjadikan jumlah jangkitan negara itu kepada 2,958,162 kes dan 23,070 kematian.

Tambahnya, dalam tempoh yang sama, sejumlah 42,138 orang disahkan positif COVID-19 melalui kit ujian antigen. Bagaimanapun, angka itu tidak dimasukkan dalam pengiraan harian. – Bernama


Murid dibenar tidak memakai seragam sekolah hingga 26 Mac

PUTRAJAYA, 12 Rejab 1442H, Rabu – Murid yang belum mempunyai pakaian seragam sekolah diberi kebenaran memakai pakaian yang sesuai dan kemas serta sopan untuk hadir ke sekolah, kata Kementerian Pendidikan (KPM).

Dalam kenyataan hari ini, KPM berkata kebenaran itu diberi mulai 1 Mac sehingga 26 Mac, iaitu sehingga cuti pertengahan penggal persekolahan 2021.

KPM berkata berdasarkan Surat Pekeliling Ikhtisas 3/1983: Pakaian Seragam Murid-Murid Sekolah, murid perlu memakai pakaian seragam sekolah untuk hadir ke sekolah, namun mengambil kira keadaan semasa kebenaran itu diberikan.

Menurutnya perkara itu diputuskan susulan banyak pertanyaan daripada ibu bapa mengenai peraturan pemakaian pakaian seragam sekolah apabila sesi persekolahan dibuka kelak.

“KPM berharap kebenaran ini akan membolehkan semua murid kembali hadir ke sekolah bagi mengikuti pembelajaran secara bersemuka. KPM sentiasa komited untuk terus melakukan yang terbaik,” katanya.

Pada 19 Februari lepas, KPM mengumumkan tarikh pembukaan sekolah untuk sesi pengajaran dan pembelajaran (PdP) secara bersemuka akan dilaksanakan secara berperingkat mulai 1 Mac. – Bernama


3 lelaki terlepas tali gantung

JOHOR BAHRU, 18 Muharram 1442H, Ahad – Tiga lelaki dilepas dan dibebaskan oleh Mahkamah Tinggi di sini hari ini daripada pertuduhan membunuh dan bersubahat melakukan jenayah itu ke atas seorang lelaki, di sebuah stesen minyak di Taman Pelangi, di sini, tiga tahun lepas.

Pesuruhjaya Kehakiman Dr Shahnaz Sulaiman membuat keputusan itu selepas mendapati pihak pendakwaan gagal membuktikan kes prima facie terhadap kesemua tertuduh, Gan Jia Ji, 22, Yip Kah Hou, 26, dan Woon Kian Hui, 25.

Shahnaz dalam penghakiman di akhir kes pendakwaan berkata rakaman kamera litar tertutup (CCTV) di stesen minyak itu tidak jelas untuk mengaitkan ketiga-tiga tertuduh dalam kes berkenaan.

“Bukti asid deoksiribonukleik (DNA) yang diambil juga tidak sepadan dengan darah yang ditemui di lokasi selain tiada siasatan dilakukan terhadap bukti alibi,” katanya.

Menurut Shahnaz, pihak pendakwaan juga gagal mengaitkan kereta BMW yang digunakan untuk melakukan jenayah berkenaan.

Mengikut pertuduhan, Gan selaku tertuduh pertama, didakwa dengan niat bersama lima orang yang masih bebas, membunuh Tan Aik Chai, 44, pada kira-kira 7.30 malam di sebuah stesen minyak di Jalan Sri Pelangi, Taman Pelangi, di sini, pada 17 Dis 2017.

Yip dan Wong serta dua orang yang masih bebas pula didakwa bersubahat dengan Gan dan lima orang yang masih bebas membunuh Tan pada waktu, tempat dan tarikh yang sama.

Gan didakwa mengikut Seksyen 302 Kanun Keseksaan yang memperuntukkan hukuman mati manakala Yip dan Wong didakwa mengikut Seksyen 302 Kanun Keseksaan dan dibaca bersama Seksyen 109 dan Seksyen 34 kanun sama, yang memperuntukkan hukuman sama.

Pendakwaan dikendalikan Timbalan Pendakwa Raya Suriani Ujang manakala Gan diwakili peguam Datin S.Freda, Che Azlin Farahannis Evani, Foo Fang Leong dan Veeranesh Babu.

Yip pula diwakili peguam Chuah Shyue Chien manakala Wong diwakili peguam Ram Karpal Singh dan Harshaan Zamani.

Seramai 22 saksi pendakwaan dipanggil sepanjang perbicaraan itu. – Bernama


Integriti Datuk Rosli tinggi, terserlah sejak khidmat di JPA lagi

Oleh Zuhayati Yazid

PUTRAJAYA, 22 Rabiulakhir 1444H, Khamis – Sikap integriti yang ada pada Datuk Mohd Rosli Ramli terserlah ketika beliau menjawat jawatan dalam perkhidmatan awam lagi.

Perkara itu diakui mantan Ketua Setiausaha Kementerian Pembangunan Luar bandar, Datuk Azman yang pernah berkhidmat bersama dengan calon Pejuang Parlimen Putrajaya itu ketika di Putrajaya.

“Datuk Rosli memang rakan lama semasa dalam perkhidmatan awam, kami berkecimpung untuk membangun negara di bawah Jabatan Perdana Menteri dalam unit pelaksanaan dan penyelarasan,” katanya.

Berkongsi pengalaman, beliau memberitahu, Datuk Rosli adalah individu yang mempunyai integriti yang tinggi.

“Kerana integriti ini sangat penting untuk kita melaksanakan dan kita war-warkan supaya apa yang kita buatkan itu dapat berkat Allah SWT.

“Dan perlulah ada sekumpulan daripada masyarakat yang dapat melihat masalah negara khususnya dalam aspek yang menjejaskan integriti dan amanah rakyat,” katanya menerusi rakaman video yang berdurasi 1.09 minit.

Bercerita lanjut Azman mendedahkan, Datuk Rosli yang merupakan anak kelahiran Kedah itu juga merupakan seorang pegawai yang berdisiplin dan melaksanakan tugas dengan baik selain melaksanakan banyak projek di beberapa buah negara.

Keperibadian Datuk Rosli melayakkan beliau diangkat menjadi pemimpin tempatan berikutan sikap mudah mesra yang dimiliki, akuinya.

“Beliau memang orang yang selesa dan mempunyai perwatakan yang boleh menarik orang dan ini adalah ciri kepimpinan yang sebenar dan diperlukan,” katanya.

Malah sepanjang kerjaya dalam perkhidmatan awam, beliau pernah dianugerahkan pingat emas oleh Suruhanjaya Pencegahan Rasuah Malaysia (SPRM) atas sikap telus dalam menjalankan tanggungjawab.

Parlimen Putrajaya menyaksikan pertembungan enam penjuru antara GTA-Pejuang, Barisan Nasional (BN), Perikatan Nasional (PN), Pakatan Harapan (PH) dan dua calon Bebas.

Datuk Rosli bertembung dengan Datuk Seri Tengku Adnan Tengku Mansor (BN-UMNO), Naib Presiden Bersatu, Datuk Dr Radzi Jidin (PN-Bersatu), Dr Noraishah Mydin Abdul Aziz (PH-PKR) serta dua calon Bebas iaitu Lim Fice Bee dan Samsudin Mohamad Fauzi.


Malaysia, Singapura dalam proses iktiraf sijil vaksin

MUAR 17 Safar 1443H, Jumaat – Kerajaan Malaysia dan Singapura kini dalam usaha untuk mengiktiraf sijil vaksinasi COVID-19 masing-masing bagi memudahkan pergerakan rentas sempadan antara kedua-dua negara.

Pengerusi Majlis Pemulihan Negara (MPN) Tan Sri Muhyiddin Yassin berkata, beliau telah berhubung dengan Perdana Menteri Singapura Lee Hsien Loong bagi membincangkan perkara itu, dan pada dasarnya kerajaan Singapura bersetuju.

Buat masa ini Singapura agak berhati-hati untuk membuka sempadan antarabangsanya kerana kes COVID-19 dan proses vaksinasi kedua-dua negara masih belum selesai.

“Rakyat Malaysia mahu ke Singapura dan (rakyat) mereka juga mahu ke sini, ini kerana hubungan kedua-dua negara ini begitu rapat apabila ada sahaja urusan termasuk perniagaan yang berlaku setiap hari.

“Dan apabila sempadan tidak dapat dibuka, ia menjadi masalah besar,” katanya kepada pemberita selepas Mesyuarat Bersama Pimpinan Parti Pribumi Bersatu Malaysia (Bersatu) Negeri Johor di Pejabat Bersatu Bahagian Pagoh, hari ini.

Sehingga kini aktiviti rentas sempadan kedua-dua negara yang dibenarkan membabitkan lori dan treler yang dibenarkan, setelah mendapat suntikan vaksin di Singapura.

Muhyiddin berkata, sekiranya perkara itu dapat diperhalusi dan mendapat persetujuan dan pengiktirafan Singapura, ia akan turut membuka peluang perbincangan melibatkan sempadan di negara lain termasuk juga Thailand.

“Sekarang ini dalam mana-mana peringkat mesyuarat kita akan berbincang waktu sempadan negara kita, bila ia boleh dibuka, sama ada kepada pelancong luar mahu pun rakyat kita sendiri.

“Kita juga akan meneliti daripada data dan sains serta pandangan daripada pakar-pakar termasuk di peringkat Kementerian Kesihatan Malaysia, serta soal keselamatan sempadan di bawah Kementerian Dalam Negeri,” kata beliau.

Muhyiddin berkata demikian ketika ditanya sama ada isu rentas sempadan antara perkara-perkara yang akan dibincangkan pada mesyuarat MPN minggu hadapan. – Bernama


Sultan Nazrin tidak mahu Surau Al-Karamah diroboh sehingga surau baharu siap

IPOH, 17 Ramadan 1442H, Khamis – Isu Surau Al-Karamah di Kampung Sri Keramat, Pasir Puteh di sini mendapat perhatian Sultan Perak, Sultan Nazrin Shah yang memberi perkenan agar surau itu tidak dirobohkan sehingga surau baharu siap dibina.

Setiausaha Kerajaan Negeri Perak, Datuk Ahmad Suaidi Abdul Rahim berkata, susulan titah Sultan Nazrin itu, beliau mengadakan perbincangan khas bagi mendengar taklimat daripada pelbagai jabatan berkaitan.

Perbincangan itu telah merumuskan beberapa perkara dan telah dipersembahkan kepada Sultan Nazrin, katanya.

“Selaras dengan pembangunan yang sedang berlaku di kawasan berkenaan, adalah dicadangkan surau yang sedia ada digantikan dengan surau yang lebih baik di lokasi lain dalam kawasan yang sama setelah berunding dengan jawatankuasa surau dan penduduk di kawasan berkaitan.

“Pihak kerajaan akan menawarkan tapak gantian baharu sementara pihak pemaju akan membiayai sepenuhnya kos pembinaan sebuah surau baharu,” katanya dalam kenyataan.

Sehubungan itu katanya, surau sedia ada akan terus berfungsi seperti biasa sehingga surau baharu siap dan boleh berfungsi untuk kegunaan penduduk.

Pada 23 April lalu, media melaporkan Jawatankuasa Surau Al-Karamah memohon campur tangan Majlis Agama Islam Perak, Menteri Besar serta Pejabat Tanah dan Galian Perak untuk menghalang tindakan merobohkan surau itu bagi memberi laluan kepada projek perumahan. – Bernama


Perak aktifkan 13 PPV lagi hujung Jun ini

IPOH, 2 Zulkaedah 1442H, Ahad – Sebanyak 13 lagi Pusat Pemberian Vaksin (PPV) akan diaktifkan mulai hujung Jun ini di Perak.

Menteri Besar Perak, Datuk Saarani Mohamad berkata, sehingga kini sebanyak 18 PPV telah beroperasi daripada 31 PPV yang disediakan di seluruh daerah.

Beliau berkata, jika kesemua 31 PPV itu dapat berfungsi, seramai kira-kira 30,000 rakyat di negeri ini dijangka divaksin sehari.

Beliau menjelaskan, pembukaan kesemua PPV tersebut hanya akan dibuat selepas bekalan vaksin yang diperoleh mencukupi.

“Ada lagi 13 (PPV) yang belum berfungsi, bukan kerana tidak cukup tenaga kerja tetapi untuk memastikan bekalan vaksin yang sampai itu mencukupi,” katanya seperti dilapor Sinar Online.

Saarani memaklumkan, pihaknya telah melaksanakan ‘mobile outreach’ untuk bergerak ke seluruh kawasan luar bandar.

“Kita sudah buat pandu lalu dan kita memberi kebenaran Maju Perak Holding beli vaksin dengan Pharmaniaga. Semua ini dapat dibuat dengan lebih pantas tertakluk kepada kecukupan vaksin.

“Dengan kemudahan yang disediakan seperti pengangkutan ke PPV bagi golongan sasaran akan meningkatkan jumlah penerima vaksin seperti yang disasarkan.

“Yang penting adalah kesediaan orang ramai untuk mengambil vaksin, lagi banyak PPV dan semakin hampir PPV dengan kediaman mereka, jadi sepatutnya tiada masalah untuk mereka dapatkan vaksin,” katanya.

Sebelum ini, Perbadanan Kemajuan Negeri Perak (PKNP) melalui anak syarikatnya, Maju Perak akan mendapatkan bekalan vaksin Sinovac daripada Pharmaniaga Bhd (Pharmaniaga).

Saarani memaklumkan, perkara berkenaan dimuktamadkan susulan kebenaran kerajaan Persekutuan kepada Pharmaniaga untuk membekalkan tujuh juta dos vaksin tersebut kepada syarikat swasta, syarikat berkaitan kerajaan (GLC) dan kerajaan-kerajaan negeri.


Lapangan terbang Baghdad terus saksikan serangan roket

BAGHDAD, 30 Jamadilakhir 1443H, Rabu – Lapangan Terbang Antarabangsa Baghdad terus menyaksikan serangan menggunakan roket pada Rabu, menurut seorang anggota keselamatan tempatan.

Tiada kemalangan jiwa atau kerosakan dilaporkan akibat serangan itu, dan tiada kumpulan mengaku bertanggungjawab setakat ini, lapor Agensi Anadolu memetik kenyataan pegawai itu.

Serangan pada Rabu merupakan serangan kedua dalam tempoh lima hari.

Pada Jumaat, enam roket disasarkan di perkarangan lapangan terbang, menyebabkan kerosakan pada dua pesawat awam. – Bernama


Tunisia kurangkan waktu bekerja, larang adakan perhimpunan

TUNISIA, 16 Safar 1442H, Ahad – Pihak berkuasa Tunisia mengurangkan waktu bekerja untuk sektor awam dan melarang sebarang perhimpunan diadakan sebagai langkah menghentikan penyebaran COVID-19, kata Perdana Menteri, Hichem Mechichi, semalam.

Keputusan itu diambil beikutan bimbang hospital di negara Afrika Utara tidak dapat mengatasi jumlah pesakit yang tinggi kerana kekurangan tempat rawatan intensif.

Jumlah kes coronavirus telah melonjak sehingga 20,000 berbanding kira-kira 1,000 kes sebelum sempadan negara dibuka semula pada 27 Jun lalu.

Mechichi ketika mengumumkan langkah-langkah terbaharu untuk memerangi virus itu berkata, beliau sudah mengarahkan Gabenor Tunisia untuk melaksanakan penutupan wilayah jika perlu.

Namun, katanya, perintah berkurung mungkin tidak dapat dilaksanakan di seluruh negara kerana kemerosotan ekonomi yang belum pernah berlaku sebelum ini – disebabkan perintah berkurung pertama pada bulan Mac.

Ekonomi yang bergantung kepada pelancongan di Tunisia merosot 21.6 peratus pada suku kedua berbanding tempoh yang sama tahun lalu. – Agensi


‘Joker’ serang penumpang kereta api

TOKYO, 25 Rabiulawal 1443H, Isnin – Seorang lelaki berusia 24 tahun yang memakai kostum Joker menyerang penumpang di laluan kereta api Tokyo pada petang Ahad.

Dilaporkan kira-kira 17 penumpang cedera dalam serangan itu, dan seorang lelaki dipercayai berusia 60-an tidak sedarkan diri dan kritikal selepas ditikam.

Saksi berkata, penyerang juga mencurahkan cecair di sekitar kereta api dan memulakan kebakaran.

Satu video yang dimuat naik di Twitter menunjukkan orang awam melarikan diri dari kereta api sebelum kebakaran tercetus.

Sebuah lagi video menunjukkan penumpang bergegas keluar dari tingkap kereta api dan menuju ke platform.

Serangan berlaku di laluan ekspres Keio menuju ke Shinjuku, stesen kereta api paling sibuk di dunia, pada kira-kira jam 8 malam waktu tempatan.

Polis menahan suspek penyerang di tempat kejadian, lapor media.

Media tempatan melaporkan, suspek memberitahu pihak berkuasa dia ‘mahu membunuh orang supaya boleh dijatuhkan hukuman mati’. – Agensi


Rundingan damai Selatan Thailand kembali diadakan secara bersemuka

PATTANI, 9 Jamadilakhir 1443H, Rabu – Rundingan damai selatan Thailand yang tertangguh hampir dua tahun akibat pandemik COVID-19 diadakan semula secara bersemuka buat pertama kali pada Selasa di Kuala Lumpur, Malaysia.

Ketua perunding Jeneral Wanlop Rugsanaoh dan kumpulan bersenjata paling berpengaruh di selatan Thailand, iaitu Barisan Revolusi Nasional (BRN) diketuai Anas Abdulrahman menghadiri Mesyuarat Kumpulan Kerja Bersama Rundingan Damai Selatan Thailand itu.

Hadir sama pada mesyuarat dua hari itu yang berakhir hari ini ialah bekas ketua polis negara Malaysia Tan Sri Rahim Mohd Noor, yang bertindak sebagai fasilitator.

Setiausaha Proses Rundingan Damai Selatan Thailand Leftenan Jeneneral Thira Daewa berkata tiga perkara telah dipersetujui di meja rundingan, iaitu mengurangkan keganasan di lapangan, penglibatan bersama sayap politik dan mekanisme perbincangan di lapangan.

“Ini akan menjadi hala tuju proses rundingan damai yang akan datang,” katanya kepada Bernama ketika dihubungi di sini, hari ini.

Wanlop dijangka menghadiri satu sidang media di Phuket pada Sabtu ini di mana beliau akan memaklumkan perkembangan terkini proses rundingan di Kuala Lumpur yang berakhir hari ini.

Mesyuarat rasmi pertama telah diadakan di Kuala Lumpur pada 20 Januari 2020 apabila kedua-dua pihak bersetuju rundingan merupakan cara terbaik menyelesaikan konflik bersenjata di selatan Thailand. Mesyuarat kedua telah diadakan pada 2 dan 3 Mac 2020 juga di Kuala Lumpur.

Mesyuarat-mesyuarat rasmi itu disifatkan harapan baharu dalam menamatkan keganasan di Pattani, Yala, Narathiwat dan Songkhla, wilayah yang majoriti penduduknya beragama Islam.

Rundingan secara bersemuka tergendala apabila sempadan Thailand dan Malaysia ditutup berikutan pandemik COVID-19. Namun, kedua-dua pihak telah mengadakan mesyuarat secara maya sebanyak tiga kali sepanjang tempoh COVID-19.

Pemberontakan di selatan Thailand yang bermula pada 2004 telah mengorbankan lebih 7,000 nyawa. – Bernama


PRN Sabah: Calon Cina menang jadi ADUN, kalah dilantik menteri?

BANGI, 12 Safar 1442H, Rabu – Gerakan utama Islam, Ikatan Muslimin Malaysia (ISMA) membidas tindakan Gabungan Persatuan Cina Sabah (FCAS) yang menggesa kerajaan negeri Sabah mencalonkan beberapa wakil dari kaum Cina ke dalam Kabinet negeri.

Hal ini berikutan ketiadaan calon Cina bagi mewakili kaum itu dalam Kabinet berkenaan.

Naib Presidennya, Prof Dr Zainur Rashid Zainuddin berkata, semua calon MCA telah tewas hingga hilang wang deposit pada Pilihan Raya Negeri (PRN) Sabah.

Beliau berkata, pengundi Cina di negeri itu tidak mengundi calon dari parti itu, sebaliknya lebih memilih DAP sebagai Ahli Dewan Undangan Negeri (ADUN) di kawasan mereka.

“Yang menang jadi ADUN, dan yang kalah pula boleh jadi menteri.

“Dan lebih menakjubkan apabila MCA (di Semenanjung) disedekahkan kerusi untuk bertanding di kawasan majoriti Melayu kerana bakal tersungkur mudah bila berdepan DAP,” katanya dalam satu kenyataan, hari ini.

Sebelum ini, FCAS menggesa kerajaan negeri, Gabungan Rakyat Sabah (GRS) mencalonkan beberapa wakil dari kaum Cina untuk diletakkan ke dalam Kabinet negeri.

Presidennya, Tan Sri TC Goh berkata, perkara itu wajar dan perlu dilakukan supaya Kabinet negeri mempunyai perwakilan berbilang kaum, selain mencerminkan keprihatinan kerajaan ke atas masyarakat Cina.

Goh yang juga Presiden Gabungan Persatuan Cina Malaysia (Hua Zong) memberi alasan bahawa ADUN dari kaum Cina hanya mewakili kem pembangkang, manakala tiada ADUN dari kaum sama mewakili pemerintah, susulan keputusan PRN Sabah pada Sabtu lalu.

Sementara itu, Ketua Menteri Sabah, Datuk Hajiji Noor berkata, ketiadaan wakil masyarakat Cina dalam Kabinet baharu negeri Sabah akan dibincangkan dalam kalangan pemimpin Perikatan Nasional (PN), Barisan Nasional (BN) dan Parti Bersatu Sabah (PBS).

Beliau berkata, isu itu adalah antara pertimbangan yang akan diambil kira dalam pelantikan lima lagi jawatan menteri, selain jawatan pembantu menteri bagi melengkapkan barisan Kabinet negeri.

“Kita akan melihat perkara itu sebab kita ada lagi lima menteri yang akan mengangkat sumpah.

“Itu kita akan bincang dengan rakan dalam PN, BN dan PBS. Kita buat yang terbaik untuk mentadbir negeri Sabah ini,” katanya


Amerika Syarikat didakwa curi aset beku Afghanistan

KABUL, 10 Rejab 1443H, Sabtu – Kerajaan Taliban di Afghanistan mendakwa, Amerika Syarikat (AS) mencuri serta menggunakan asetnya yang dibekukan untuk membayar pampasan kepada pihak yang menuntut dalam serangan 11 September 2001.

White House pada hari Jumaat lalu mengumumkan bahawa pentadbiran Presiden, Joe Biden merancang untuk menyekat separuh daripada AS$7 bilion dana Afghanistan yang dibekukan di bank AS untuk diagihkan kepada keluarga mangsa serangan 9/11 di negara itu.

Washington juga mendakwa, bahawa separuh lagi akan diperuntukkan untuk bantuan kemanusiaan kepada rakyat Afghanistan yang mengalami situasi teruk berikutan Taliban mengambil alih kuasa pada Ogos 2021.

Menyelar tindakan itu, wakil yang dilantik Taliban ke Pertubuhan Bangsa-Bangsa Bersatu (PBB), Suhail Shaheen menggesa, agar jumlah keseluruhan aset tidak dibekukan dan disimpan di bawah kawalan Bank Pusat Afghanistan.

“Rizab itu adalah hak milik Bank Afghanistan dan hak milik rakyat Afghanistan. Kami mahukan jumlah keseluruhan yang tidak dibekukan sebagai rizab Bank Afghanistan,” kata Shaheen.

Jurucakap pejabat Taliban di Doha juga mengecam tindakan AS dalam satu ciapan di laman Twitter dengan berkata: “Mencuri dan mengambil alih wang beku milik rakyat Afghanistan oleh AS menunjukkan tahap terendah manusia dan kemerosotan moral sesebuah negara dan bangsa.”

Pentadbiran Biden telah membekukan aset milik Bank Pusat Afghanistan sejak penarikan pasukan pendudukannya dari negara ini pada Ogos 2021.

Tabung Kewangan Antarabangsa (IMF) dan Bank Dunia sejak itu menggantung aktiviti di negara yang dilanda perang itu.

Kebanyakan sekutu AS dan kerajaan Barat juga telah menggantung sebahagian besar bantuan kewangan mereka kepada Afghanistan sejak pengunduran tentera dan pengambilalihan Taliban.

Agensi bantuan dan PBB menganggarkan lebih separuh daripada 38 juta penduduk Afghanistan dijangka menghadapi kelaparan pada musim sejuk ini. – Agensi


Baling dijangka alami hujan lebat, ribut petir lagi

BALING, 8 Zulhijjah 1443H, Jumaat – Hujan dan ribut petir dijangka masih berlaku pada sebelah petang di Baling, Kedah, dalam beberapa hari akan datang.

Ketua Pengarah Jabatan Meteorologi (MetMalaysia), Muhammad Helmi Abdullah berkata, unjuran itu berdasarkan kepada pembentukan garisan ombak terutama di sepanjang kawasan pantai negeri ini.

Garisan badai, kata Muhammad Helmi, akan menyebabkan kejadian hujan lebat dan ribut petir serta angin kencang pada waktu petang yang berkemungkinan berlarutan sehingga awal malam.

“Walaupun MetMalaysia meramalkan cuaca baik pada waktu pagi dan malam, hujan serta ribut petir berpotensi berlaku pada sebelah petang di daerah Baling,” katanya seperti dilapor NST.

Berdasarkan formasi garisan ombak, beliau berkata, MetMalaysia turut meramalkan hujan dan ribut petir di beberapa bahagian di Kedah dalam beberapa hari akan datang.

“Corak cuaca yang sama turut diramalkan bagi negeri-negeri lain di Pantai Barat Semenanjung serta Sabah pada sebelah pagi berikutan fenomena garisan ribut.

“Pada sebelah petang, hujan dan ribut petir lebih tertumpu di beberapa negeri di sepanjang Pantai Timur Semenanjung seperti Kelantan, Terengganu, Pahang, Johor timur serta Sarawak, Sabah dan Labuan,” katanya.

Muhammad Helmi berkata, keadaan lebih stabil dengan kurangnya pembentukan hujan pada sebelah petang bagi Perak, Selangor, Negeri Sembilan dan Melaka serta Kuala Lumpur dan Putrajaya.

“Justeru, MetMalaysia menjangkakan tiada cuaca ekstrem akan berlaku di negeri-negeri dan Wilayah Persekutuan ini,” katanya.


Krisis Sudan: 3 juta hilang tempat tinggal

MOSCOW, 18 Zulhijjah 1444H, Jumaat – Konflik di Sudan yang berlanjutan hampir tiga bulan memaksa hampir tiga juta orang penduduk hilang tempat tinggal dengan hampir 700,000 telah meninggalkan negara itu, Sputnik memetik kenyataan Pertubuhan Antarabangsa untuk Migrasi (IOM) pada Khamis.

Kebanyakan penduduk melarikan diri ke Mesir (40 peratus) manakala selebihnya ke Chad, Sudan Selatan, Ethiopia dan Republik Afrika Tengah.

Menurut organisasi itu, hampir separuh populasi Sudan atau 24.7 juta orang memerlukan bantuan kemanusiaan dan perlindungan segera.

Pertempuran antara tentera Sudan dan  pasukan separa tentera Rapid Support Forces  (RSF) tercetus pada pertengahan April. Keadaan di negara itu kekal tegang walaupun terdapat rundingan antara pihak bertelagah di Jeddah, Arab Saudi, yang bermula pada 6 Mei. – Bernama


Henti rumus angka, sabar hingga sidang Dewan Rakyat September ini

BANGI, 4 Muharram 1443H, Jumaat – Sebarang angka yang dirumuskan oleh Yang Dipertua Dewan Rakyat tanpa proses undian di Parlimen, adalah bersifat andaian, spekulatif, tidak konklusif dan boleh dicabar.

Ini kerana, setiap Ahli Parlimen mempunyai hak dan kebebasan untuk melaksanakan sebarang tanggungjawab mereka apabila sidang Dewan Rakyat diadakan.

Apatah lagi, isu undi percaya terhadap Perdana Menteri adalah satu proses penting yang tidak boleh diandaikan atau dispekulasikan sehingga perkara itu benar berlaku di Dewan Rakyat.

Demikian jelas Menteri Wilayah Persekutuan, Tan Sri Annuar Musa hari ini susulan terdapat dakwaan Yang Dipertua Dewan Rakyat memberi atau melaporkan angka kedudukan sokongan terhadap Perdana Menteri kepada pihak tertentu.

“Perbuatan ini jika benar berlaku, amatlah salah dan mengelirukan. Pertama, YDP Dewan hendaklah bertanggungjawab mengikut kuasanya seperti dalam Perlembagaan.

“Bukan semua pihak boleh mengarahkan YDP Dewan melakukan sesuatu di luar peraturan. Kedua, jumlah sokongan adalah hak Ahli Parlimen untuk ditentukan melalui prosedur tertentu, dan ia perlu ditentukan dalam sidang,” katanya dalam kenyataan.

Ahli Parlimen Ketereh itu berkata, dalam undian spesifik itu, tidak mustahil Perdana Menteri tidak mendapat sepenuhnya undi daripada blok kerajaan dan mungkin boleh juga mendapat undi daripada pembangkang.

“Tidak harus dilupakan kemungkinan berlaku ketidakhadiran atau hadir tetapi tidak mengundi.

“Justeru, oleh kerana YAB PM telah menetapkan untuk kemukakan usul percaya dalam sidang biasa yang telah pun dijadualkan, maka semua pihak harus bersabar, dan menerima proses tersebut yang amat menepati Perlembagaan serta tepat dari segi konvensyen demokrasi berparlimen,” katanya.

Katanya, sebarang usaha yang dilihat bersifat manipulatif, tidak berperlembagaan, cubaan memaksa atau prejudis akan mengundang krisis dan pertikaian, selain mungkin menimbulkan fitnah.

Atas sebab itu, semua pihak harus berhati-hati dalam semua tindakan demi mengelak berlakunya krisis kepercayaan terhadap ketelusan proses bagaimana sesuatu isu besar dirungkai dan diselesaikan, katanya.

Semalam, Menteri Komunikasi dan Multimedia, Datuk Saifuddin Abdullah mendedahkan usul undi percaya terhadap kepimpinan Perdana Menteri, Tan Sri Muhyiddin Yassin hanya dijadualkan untuk dikemukakan dalam Dewan Rakyat pada 7 September ini.

Sidang Dewan Rakyat bagi penggal keempat, Parlimen ke-14 akan diadakan selama 15 hari bermula 6 September ini hingga 30 September.


Jordan kecam pencabulan berterusan Israel ke atas Al Aqsa

AMMAN, 17 Rejab 1442H, Isnin – Jordan mengecam pelanggaran berterusan di Masjid Al Aqsa dengan kejadian terbaharu polis Israel membenarkan ratusan pelampau masuk ke dalam masjid pada awal hari semalam, bagi meraikan perayaan Yahudi.

Dalam satu kenyataan, Jurucakap Kementerian Luar Negeri Jordan, Deifallah Fayez berkata, pencabulan berterusan itu merupakan pelanggaran yang jelas terhadap status quo undang-undang dan sejarah, undang-undang antarabangsa dan komitmen Israel.

Difahamkan tindakan Israel itu berlaku ketika media negara berkenaan mendakwa Menteri Pertahanan, Jeneral Benny Gantz mengadakan pertemuan tanpa pengumuman dengan Raja Jordan pada Jumaat lalu.

Bagaimanapun, Jordan belum memberikan komen mengenai isu berkenaan dan media agak senyap, kecuali beberapa platform menerbitkan semula laporan media Israel.

Dalam pada itu, pegawai Jordan menegaskan bahawa Masjid Al Aqsa adalah tempat ibadah ‘untuk orang Islam sahaja.’

Sehubungan itu, beliau menggesa Israel menghentikan pelanggaran dan provokasi yang dilakukan.

Pegawai itu juga mendesak masyarakat antarabangsa untuk memikul tanggungjawab dan memberi tekanan kepada Israel bagi menghentikan pelanggaran berterusan di masjid tersebut. – Agensi


DAP guna alasan budaya majmuk tentang pemerkasaan Islam?

BANGI, 15 Zulkaedah 1441H, Selasa – Gesaan pemimpin parti tamak haloba DAP, Nga Kor Ming berhubung isu pengasingan jantina di pawagam Terengganu jelas dangkal dan tergesa-gesa tanpa meneliti terlebih dahulu Garis Panduan Hiburan, Persembahan Kebudayaan, Pelancongan dan Sukan Negeri berkenaan.

Naib Yang Dipertua Ikatan Muslimin Malaysia (ISMA) Kuala Terengganu, Kamarul Azizan Abd Raman berkata, berdasarkan garis panduan itu, terdapat subtopik khusus mengenai pelaksanaan terhadap golongan bukan Islam, di mana mereka tidak dipaksa mengikut kebudayaan Islam, sebaliknya digalakkan untuk turut meraikannya.

Kor Ming sebelum ini menggesa menggesa Kerajaan Pusat campur tangan isu pengasingan jantina di pawagam Terengganu, kononnya atas alasan kemajmukan budaya di Malaysia selain menyifatkan usaha itu akan memberikan imej buruk kepada negeri berkenaan.

Membidas dakwaan itu, Kamarul berkata, jika benar alasan berkenaan dijadikan asas kepada desakan Kor Ming, sepatutnya sebagai pendukung Perlembagaan – di mana Islam adalah agama Persekutuan – sudah tentu dia menghormati sensitiviti budaya Islam serta mengambil berat mengenai pergaulan bebas antara lelaki dan perempuan.

“Namun, mudah untuk kita perhatikan gelagat DAP yang hanya menilai apa juga isu dalam konteks melindungi kepentingan kaum dan agama mereka sahaja dengan menolak ketepi sensitiviti agama Islam yang merupakan majoriti penduduk di Malaysia.

“Sekiranya kita tidak melihat kepada aspek sensitiviti dan budaya Islam sekali pun, secara fitrah dan logiknya budaya pergaulan bebas yang melampau antara lelaki dan perempuan akan menatijahkan kesan masalah sosial khususnya kepada golongan muda,” katanya dalam kenyataan, hari ini.

Beliau turut membidas dakwaan Kor Ming yang mengaitkan pelaksanaan garis panduan itu dengan aktiviti riadah keluarga, kononnya akan mengasingkan pasangan berkahwin serta ibu bapa dan anak.

“Sedangkan di bawah subtopik Pawagam Perkara (4) dalam Garis Panduan tersebut menyatakan bahawa tempat duduk penonton lelaki dan wanita hendaklah diasingkan mengikut tiga lokasi.

“Lokasi lelaki untuk semua individu atau kumpulan penonton lelaki sahaja, lokasi wanita untuk semua individu atau kumpulan penonton wanita sahaja dan lokasi keluarga untuk pasangan isteri atau mahram,” katanya.

Katanya, klausa itu dengan jelas menolak prejudis Kor Ming yang berimaginasi dengan larangan direka-reka terhadap pelaksanaan garis panduan berkenaan.

Beliau berkata, ia hanyalah provokasi bagi menakut-nakutkan orang ramai, khususnya golongan bukan Islam sama ada dilakukan dengan tidak cermat atau menyembunyikan fakta sebenar.

“Kor Ming mengaitkan tindakan kerajaan Terengganu sebagai berundur ke belakang, walhal pendirian dia dan DAP terhadap isu arak yang telah meragut banyak nyawa tidak berdosa adalah lebih jauh berundur ke belakang.

“Akhirnya, jika dilihat ‘trend’ kenyataan yang dikeluarkan DAP ini kita dapat melihat sejauh mana mereka berusaha kuat untuk menentang apa juga pemerkasaan terhadap kedudukan Islam dan cuba memberi gambaran salah terhadap Islam atas alasan seperti kemajmukan budaya dan lain-lain,” katanya.


Abbas tuntut Israel bebaskan tahanan Palestin

RAMALLAH, 23 Muharram 1444H, Ahad – Presiden Palestin, Mahmoud Abbas menggesa pihak berkuasa negara haram Israel membebaskan semua tahanan Palestin dari penjara Zionis.

Berucap pada majlis perasmian dua projek amal di bandar Ramallah Tebing Barat, beliau mendesak tuntutan untuk menangani isu pelarian Palestin dan pembebasan semua tahanan mesti diteruskan.

Menurut laporan Palestin, hampir 4,550 tahanan Palestin di penjara Israel, termasuk 175 bawah umur dan 27 tahanan wanita, bersama-sama dengan 670 tahanan yang ditahan di bawah tahanan pentadbiran Israel tanpa tuduhan atau perbicaraan.

Sabtu lalu, tahanan Palestin di penjara Israel mengancam untuk melancarkan mogok lapar terbuka bagi membantah penderaan Israel.

Selama bertahun-tahun, rakyat Palestin yang dipenjara oleh Israel melancarkan mogok lapar bagi menuntut keadaan hidup yang lebih baik dan penamatan penahanan selama-lamanya.

Abbas berikrar bahawa rakyat Palestin tidak akan meninggalkan wilayah yang diduduki mereka.

“Kami tidak akan meninggalkan negara walau apapun syaratnya,” katanya.

Pada 1993, Pertubuhan Pembebasan Palestin (PLO) dan Israel menandatangani perjanjian Oslo, yang memberikan rakyat Palestin satu bentuk pemerintahan sivil, namun rundingan gagal untuk menyelesaikan perjanjian dan membawa kepada negara Palestin.

Rundingan damai antara Palestin dan Israel gagal pada April 2014 apabila Tel Aviv enggan menghentikan pembinaan penempatan dan membebaskan tahanan Palestin yang dipenjarakan sebelum 1993. – Agensi


Polis tahan tiga lelaki bantu siasatan pukul anjing sampai mati

BALIK PULAU, 21 Zulhijjah 1444H, Isnin – Polis menahan tiga lelaki bagi membantu siasatan berhubung kejadian seekor anjing diseksa sehingga mati di Kampung Teluk Tempoyak, Batu Maung di sini, yang video insiden itu tular semalam.

Ketua Polis Pulau Pinang, Datuk Khaw Kok Chin berkata, tiga lelaki berusia 40 hingga 53 tahun itu ditahan antara pukul 11.45 malam tadi dan 1 pagi ini di sekitar Batu Maung, hasil risikan dan intipan yang dijalankan.

Beliau berkata, ketiga-tiga mereka yang terdiri daripada ejen kargo, nelayan dan pemandu bas, direman sehingga 12 Julai bagi membantu siasatan, dan kes disiasat mengikut Seksyen 29 (1) Akta Kebajikan Haiwan 2015.

”Siasatan awal mendapati tiga lelaki itu tidak mempunyai rekod jenayah dan saringan air kencing juga mendapati mereka bebas daripada pengaruh dadah,” katanya dalam kenyataan hari ini.

Khaw berkata, terdahulu polis telah mengesan satu video dan artikel berhubung kejadian yang dipercayai berlaku pada pukul 8.38 malam Jumaat lepas, yang menyaksikan seekor anjing dipukul hingga mati.

”Berdasarkan siasatan awal, kejadian itu telah disaksikan seorang pengadu dan dia telah merakamkan insiden itu sebelum menghantar klip video berkenaan kepada rakannya di Petaling Jaya, dan ia menjadi tular menerusi akaun Twitter,” katanya.

Katanya, polis akan mengambil tindakan tegas ke atas mereka yang mendera atau memukul binatang tanpa alasan yang munasabah, dan beliau turut mengingatkan orang ramai supaya tidak menularkan video insiden berkenaan. – Bernama


20 banduan di penjara Syria larikan diri

DAMSYIK, 16 Rejab 1444H, Selasa – Seramai 20 banduan di penjara Syria melarikan diri ketika tahanan lain memberontak ekoran kejadian gempa bumi yang melanda selatan Turkiye dan negara itu pada Isnin.

Penjara polis tentera di bandar Rajo berhampiran sempadan Turkiye menahan kira-kira 2,000 banduan, dengan 1,300 daripadanya disyaki anggota militan Daesh dan pasukan Kurdish.

“Selepas gempa bumi melanda, Rajo terjejas dan banduan mula memberontak serta mengawal bahagian penjara.

“Kira-kira 20 banduan melarikan diri yang dipercayai militan Daesh,” kata pegawai penjara Rajo, yang dikawal oleh puak pro-Turkiye.

Gempa bumi berukuran 7.8 magnitud – diikuti puluhan gegaran susulan – menyebabkan kerosakan pada struktur penjara dengan dinding serta pintu retak, menurut sumber.

Pemantau hak asasi manusia yang berpangkalan di Britain mendakwa, pihaknya tidak dapat mengesahkan banduan melarikan diri, namun mengakui berlaku pemberontakan dalam penjara berkenaan.

Sekurang-kurangnya 1,444 orang maut di seluruh Syria selepas gempa bumi dahsyat berpusat di barat daya Turkiye melanda pada Isnin. – Agensi


UEC: Peruntukan kerajaan mahu, tapi dasar pendidikan ambil dari negara luar?

Oleh Ainul Illia Meor Suzurudin

BANGI, 8 Safar 1443H, Rabu – Pertubuhan-Pertubuhan Pembela Islam (PEMBELA) lebih memilih supaya sekolah kebangsaan diperkasakan dengan memasukkan Bahasa Mandarin, Tamil dan lain-lain yang ada di Malaysia sebagai bahasa pilihan.

“Tak perlu sekolah vernakular yang mengangkat Sijil Peperiksaan Bersepadu (UEC) sebagai dasar pendidikan.

“Peruntukan kerajaan, mahu. Kemudahan kerajaan, mahu. Tapi, dasar pendidikan, ambil dari negara luar.

“Adakah ini bagus untuk kerajaan dan perpaduan negara?,” sindir Naib Pengerusinya, Mohd Nor Izzat Johari.

Beliau berkata demikian membidas semula kenyataan Parti Rakyat Bersatu Sarawak (SUPP) yang mendakwa pandangan PEMBELA terhadap UEC sebagai ekstrem dan berfikiran sempit.

Terdahulu, portal berita news.seehua.com melaporkan bahawa Pengerusi Biro Pendidikan SUPP, Datuk Ding Kuong Hiing mengecam PEMBELA menggunakan sentimen perkauman dalam isu UEC sehingga mendesak Perdana Menteri, Datuk Seri Ismail Sabri Yaakob tidak mengiktirafnya.

Kuong Hiing berkata, 600 buah universiti dan kolej di seluruh dunia sudah mengiktiraf UEC, tetapi dakwanya, PEMBELA masih melihat dunia dengan pandangan yang sempit.

Menyelar kenyataan itu, Mohd Nor Izzat berkata, tiada sebab untuk Malaysia mengiktiraf sukatan pendidikan dari Taiwan – sedangkan negara ini mempunyai sistem pendidikannya sendiri yang diiktiraf di peringkat antarabangsa.

“UEC berlandaskan kurikulum Taiwan. Kenapa kita nak iktiraf dasar pendidikan luar negara yang mana secara jelas bertentangan dengan Dasar Pendidikan Negara?,” soalnya ketika dihubungi Ismaweb.net, hari ini.

Beliau berkata, menuntut pengiktirafan UEC untuk diterima di pusat-pusat pengajian sudah menjadi satu hal, tetapi apa yang lebih dibimbangkan adalah ia kemudiannya akan diiktiraf untuk mencari pekerjaan.

Keadaan itu sekali gus boleh menyebabkan ia menjadi syarat kelulusan untuk ke universiti awam selain boleh menjawat jawatan kerajaan dalam Malaysia.

“Itu yang tidak boleh diterima pakai,” katanya.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


Penaklukan Kota Konstantinopel dan pengajaran untuk hari ini

TANGGAL 29 Mei merupakan ulang tahun jatuhnya ibu kota milik Empayar Byzantine iaitu Kota Konstantinopel di tangan Empayar Islam Uthmaniyyah yang akhirnya menjurus ke arah kepupusan Empayar Byzantine yang sekian lama menjadi kuasa dunia.

Kejatuhan Konstantinopel ini adalah titik tolak perubahan paksi politik dunia, sebagaimana tercatat dalam hadis nabi di mana seorang demi seorang pemimpin umat Islam syahid untuk merealisasikannya. Inilah hasil dari rantaian usaha sejak sekian lama atas keazaman yang menggunung yang lahir dari keimanan yang jitu.

Ini membuktikan penaklukan Konstantinopel ini tidak berlaku secara tiba-tiba kerana ianya adalah juga hasil dari analisis dan kajian yang mendalam berdasarkan kekalahan-kekalahan pemimpin-pemimpin lalu yang cuba menakluk kota tersebut; belajar dari kesilapan lampau dan tidak berputus asa.

Di sini kita pelajari yang sebarang usaha tidak boleh dilakukan secara semberono tanpa persiapan yang rapi dan strategi yang benar-benar terancang. Lihatlah bagaimana Sultan Muhammad Al-Fateh telah melaburkan wang yang banyak untuk menghasil dan membeli senjata teknologi yang tercanggih selain mengatur strategi perang yang di luar jangkaan manusia biasa.

Yang paling penting, peristiwa ini mendidik kita agar mempercayai dan yakin pada janji Allah. Bayangkan, bagaimanalah umat terdahulu boleh yakin padahal ianya seperti terlalu mustahil kerana mana mungkin ibu kota Empayar Agung Byzantine boleh ditakluk.

Lihatlah bagaimana usaha penaklukan ke atas kota itu tidak pernah padam selama bergenerasi oleh pemimpin berbeza walaupun menempuh siri-siri kegagalan yang teruk, sehingga akhirnya kota tersebut ditakluk sampai sekarang. Pastinya ini adalah hasil ‘mindset menang’ atas dasar iman yang ditanam sejak bergenerasi dan terus dipupuk.

Inilah contoh kepimpinan yang unggul, bukan sahaja bijak tetapi kuat hubungannya dengan Allah S.W.T yang akhirnya melahirkan lapisan umat (tentera) yang punyai kualiti yang hebat dari segi semangat juang, keimanan dan kesatuan. Inilah resepi kejayaan yang dijanji oleh Allah.

Bayangkan kota yang serba strategik yang menghubungkan dunia Timur dan Barat itu kini di tangan kuasa bukan Islam, pasti lanskap politik dunia akan lebih berkecamuk berbanding hari ini terutamanya dalam konteks penguasaan hegemoni kuasa Barat.

Itulah sebabnya kita perlu terus mengenang peristiwa ini. Izzahlah dengan kejayaan lampau, supaya membakar semangat untuk melakar kejayaan-kejayaan pada masa hadapan kelak.

Namun, ingatlah juga bahawa kejatuhan Empayar Uthmaniyyah sebagaimana musnahnya Empayar Byzantine adalah serupa, iaitu kelekaan pemimpin, suburnya budaya rasuah dan masalah integriti, mudah terpengaruh dengan hasutan-hasutan musuh, hidup terlalu mewah sehingga lalai dengan kesusahan rakyat, lalai dengan hal ehwal negara dan akhirnya lalai dengan percaturan musuh.

Haji Aminuddin Yahaya
Pengerusi Pertubuhan-Pertubuhan Pembela Islam (PEMBELA)